Document ID: 31998D0526

ΑΠΟΦΑΣΗ ΤΗΣ ΕΠΙΤΡΟΠΗΣ της 4ης Φεβρουαρίου 1998 με την οποία κηρύσσεται μια συγκέντρωση συμβιβάσιμη με την κοινή αγορά και με τη λειτουργία της συμφωνίας ΕΟΧ (Υπόθεση IV/Μ.950 - Hoffmann La Roche/Boehringer Mannheim) [κοινοποιηθείσα υπό τον αριθμό Ε(1998) 70] (Το κείμενο στην αγγλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (98/526/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συμφωνία για τον Ευρωπαϊκό Οικονομικό Χώρο και ιδίως το άρθρο 57 παράγραφος 2 στοιχείο α),
τον κανονισμό (ΕΟΚ) αριθ. 4064/89 του Συμβουλίου, της 21ης Δεκεμβρίου 1989, για τον έλεγχο των συγκεντρώσεων μεταξύ επιχειρήσεων (1), όπως τροποποιήθηκε με την πράξη προσχώρησης της Αυστρίας, της Φινλανδίας και της Σουηδίας και ιδίως το άρθρο 8 παράγραφος 2,
την απόφαση της Επιτροπής, της 2ας Οκτωβρίου 1997, για την κίνηση της διαδικασίας σχετικά με την παρούσα υπόθεση,
Αφού έδωσε στις ενδιαφερόμενες επιχειρήσεις την ευκαιρία να γνωστοποιήσουν τις απόψεις τους όσον αφορά τις αιτιάσεις της Επιτροπής,
Αφού συμβουλεύθηκε τη συμβουλευτική επιτροπή για τον έλεγχο των συγκεντρώσεων μεταξύ επιχειρήσεων (2),
Εκτιμώντας ότι:
(1) Την 1η Σεπτεμβρίου 1997, ο όμιλος Hoffmann-La Roche (Roche) κοινοποίησε την απόκτηση -μέσω της θυγατρικής της Roche Healthcare Ltd -του συνόλου του μετοχικού κεφαλαίου της Corange Ltd από τέσσερις οικογενειακούς ομίλους, με την οποία η Roche αποκτά τον αποκλειστικό έλεγχο της Corange κατά την έννοια του άρθρου 3 παράγραφος 1 στοιχείο β) του κανονισμού (ΕΟΚ) αριθ. 4064/89 («ο κανονισμός συγκεντρώσεων»).
(2) Στις 22 Σεπτεμβρίου 1997, η Επιτροπή διέταξε, με απόφασή της, τη συνέχιση της αναστολής της κοινοποιηθείσας συγκέντρωσης δυνάμει του άρθρου 7 παράγραφος 2 και του άρθρου 18 παράγραφος 2 του κανονισμού συγκεντρώσεων μέχρι να λάβει τελική απόφαση για την παρούσα υπόθεση. Στις 2 Οκτωβρίου 1997, η Επιτροπή αποφάσισε να κινήσει τη διαδικασία δυνάμει του άρθρου 6 παράγραφος 1 στοιχείο γ) του κανονισμού συγκεντρώσεων.
(3) Κατά τη διάρκεια της έρευνας για την υπόθεση τέθηκε σε εφαρμογή η συμφωνία μεταξύ των Ευρωπαϊκών Κοινοτήτων και των Ηνωμένων Πολιτειών Αμερικής σχετικά με την εφαρμογή των νομοθεσιών τους για θέματα ανταγωνισμού (3).
I. ΤΑ ΜΕΡΗ
(4) Η Roche έχει κυρίως δραστηριότητα στην παραγωγή και διανομή φαρμακευτικών, βιταμινών, χημικών προϊόντων μεγάλης προστιθέμενης αξίας, προϊόντων διαγνωστικής, αρτυμάτων και αρωματικών υλών.
(5) Η Corange Ltd (Corange) είναι εταιρεία χόλντινγκ χωρίς δικές της επιχειρηματικές δραστηριότητες, η οποία ελέγχει το σύνολο του ομίλου Boehringer Mannheim (BM) και στην οποία ανήκει το 84,2 % του μετοχικού κεφαλαίου της DePuy Inc. Η BM είναι παραγωγός και διανομέας προϊόντων διαγνωστικής, φαρμακευτικών και βιοχημικών προϊόντων. Η DePuy είναι παραγωγός και διανομέας προϊόντων και ειδών ορθοπεδικής.
II. Η ΠΡΑΞΗ
(6) Η προτεινόμενη πράξη αποτελείται από την εξαγορά του 100 % του μετοχικού κεφαλαίου της Corange από τη Roche. Η Roche θα αποκτήσει τον αποκλειστικό έλεγχο της Corange και, κατά συνέπεια, της BM και της DePuy.
III. ΚΟΙΝΟΤΙΚΗ ΔΙΑΣΤΑΣΗ
(7) Η Roche και η Corange έχουν συνολικό παγκόσμιο κύκλο εργασιών που υπερβαίνει τα 5 δισεκατομμύρια Ecu (η Roche 10 184 εκατομμύρια Ecu, η Corange 3 327 εκατομμύρια Ecu). Και οι δύο έχουν κοινοτικό κύκλο εργασιών που υπερβαίνει τα 250 εκατομμύρια Ecu (η Roche 4 923 εκατομμύρια Ecu, η Corange 1 668 εκατομμύρια Ecu) αλλά δεν επιτυγχάνουν περισσότερο από τα δύο τρίτα του συνολικού κύκλου εργασιών τους σε ένα και το αυτό κράτος μέλος. Κατά συνέπεια, η κοινοποιηθείσα πράξη έχει κοινοτική διάσταση.
IV. ΕΚΤΙΜΗΣΗ ΑΠΟ ΤΗΝ ΑΠΟΨΗ ΤΟΥ ΑΝΤΑΓΩΝΙΣΜΟΥ
(8) Η Roche και η Corange (μέσω της BM) έχουν επικαλυπτόμενες εν μέρει επιχειρηματικές δραστηριότητες στη διαγνωστική in vitro και στα φαρμακευτικά προϊόντα.
(9) Σύμφωνα με πληροφορίες που παρείχαν τα μέρη, δεν υπάρχουν επικαλύψεις στον τομέα της ορθοπεδικής, στις αρωματικές ύλες, τα αρτύματα, τα χημικά προϊόντα μεγάλης προστιθέμενης αξίας, τα βιοχημικά προϊόντα και στις βιταμίνες (σε μεγάλες ποσότητες). Οι βιταμίνες πωλούνται σε μεγάλες ποσότητες σε βιομηχανίες ζωοτροφών, τροφίμων, καλλυντικών και φαρμακευτικών και δεν μπορούν να υποκατασταθούν από φάρμακα (ενώσεις βιταμινών).
Α. ΦΑΡΜΑΚΕΥΤΙΚΑ ΠΡΟΪΟΝΤΑ
1. Αγορές των σχετικών προϊόντων
(10) Η Επιτροπή, σε πολλές περιπτώσεις, προέβη στον ορισμό της αγοράς των σχετικών προϊόντων στην περίπτωση φαρμακευτικών προϊόντων και καθιέρωσε, σε προηγούμενες αποφάσεις της, ορισμένες αρχές [βλέπε την απόφαση της 10ης Ιουνίου 1991 στην υπόθεση Sanofi/Sterling Drug (υπόθεση IV/Μ.072), της 29ης Απριλίου 1993 στην υπόθεση Procordia/Herbamond (υπόθεση IV/Μ.323), της 18ης Απριλίου 1994 στην υπόθεση Rhσne-Poulenc/Cooper (υπόθεση IV/Μ.426), της 20ής Ιουνίου 1994 στην υπόθεση La Roche/Syntex (υπόθεση IV/Μ.457), της 19ης Σεπτεμβρίου 1994 στην υπόθεση AΗΡ/Cynamid (υπόθεση IV/Μ.500), της 28ης Φεβρουαρίου 1995 στην υπόθεση Glaxo/Wellcome (υπόθεση IV/Μ.555), της 3ης Απριλίου 1995 στην υπόθεση Behringwerke AG/Armour Pharmaceutical Co. (υπόθεση IV/Μ.495), της 22ας Ιουνίου 1995 στην υπόθεση Hoechst/Marion Merrell Dow (υπόθεση IV/Μ.587) και της 28ης Σεπτεμβρίου 1995 στην υπόθεση Upjohn/Pharmacia (υπόθεση IV/Μ.631)]. Στις αποφάσεις αυτές σημειώνει ότι τα φάρμακα μπορούν να διαιρεθούν σε θεραπευτικές κατηγορίες σύμφωνα με την «Anatomical Therapeutic Classification» (ATC - ανατομική θεραπευτική ταξινόμηση), που είναι αναγνωρισμένη και χρησιμοποιείται από τον Παγκόσμιο Οργανισμό Υγείας. Η ταξινόμηση αυτή επιτρέπει την κατάταξη των φαρμάκων ανάλογα με τη σύνθεσή τους και τις θεραπευτικές τους ιδιότητες. Το τρίτο επίπεδο ταξινόμησης κατά ATC επιτρέπει την κατάταξη των φαρμάκων ανάλογα με τις θεραπευτικές ενδείξεις τους, δηλαδή την προβλεπόμενη χρήση τους, και, για το λόγο αυτό, μπορεί να χρησιμοποιηθεί ουσιαστικά ως ορισμός της αγοράς. Πάντως, ενδέχεται να απαιτείται η εξέταση άλλων επιπέδων της ταξινόμησης κατά ATC.
(11) Πέραν τούτου, τα φάρμακα μπορούν να καταταγούν σε διάφορους τομείς βάσει διαφόρων κριτηρίων, και ειδικότερα κριτηρίων που αφορούν τη ζήτηση. Μια πιθανή διάκριση είναι μεταξύ φαρμάκων που πωλούνται μόνον κατόπιν συνταγής και εκείνων που πωλούνται ελεύθερα. Άλλη διάκριση είναι μεταξύ φαρμάκων η δαπάνη των οποίων καλύπτεται, στο σύνολό της ή μερικά, από τα ασφαλιστικά προγράμματα κάλυψης ασθενείας και εκείνων η δαπάνη των οποίων δεν καλύπτεται. Οι τομείς αυτοί επικαλύπτονται εν μέρει. Ενώ καλύπτεται η δαπάνη των περισσοτέρων φαρμάκων που πωλούνται μόνον κατόπιν συνταγής, δεν καλύπτεται η δαπάνη του μεγαλύτερου ποσοστού των φαρμάκων που πωλούνται ελεύθερα. Πέραν τούτου, η κατάταξη ενός φαρμάκου σε συγκεκριμένο τομέα δεν είναι μόνιμη. Αντίθετα, βασίζεται σε αποφάσεις των αρχών, που ενδέχεται να οδηγήσουν σε μεταβολές μεταξύ των τομέων.
(12) Τα μέρη συμφωνούν με την Επιτροπή ότι, στις περισσότερες περιπτώσεις, ο ορισμός της αγοράς θα πρέπει να βασίζεται στο τρίτο επίπεδο ταξινόμησης κατά ATC, διότι τα προϊόντα του τρίτου επιπέδου χρησιμοποιούνται γενικά για τον ίδιο θεραπευτικό σκοπό και δεν είναι ανταλλάξιμα με προϊόντα άλλων κατηγοριών. Τα μέρη ανέφεραν ότι η συγκέντρωση επηρεάζει τις ακόλουθες αγορές προϊόντων: κεφαλοσπορίνες (J1D), αντιπηκτικά, μη-ενέσιμα, (Β1Α), αντιόξινα, κατά του μετεωρισμού (A2Α), υπακτικά (A6A), ενισχυτικά του ανοσοποιητικού συστήματος (L3A), μη-στεροειδή (Μ11Α), ενώσεις βιταμίνης Β1 (A11D), και ηπατοπροστατευτικά, λιπότροπες ενώσεις (A5Β).
(13) Στον φαρμακευτικό κλάδο, η πλήρης αξιολόγηση των συνθηκών ανταγωνισμού απαιτεί την εξέταση των προϊόντων που δεν υπάρχουν ακόμη στην αγορά αλλά τα οποία βρίσκονται σε προχωρημένο στάδιο ανάπτυξης (συνήθως αφού επενδυθούν εξαιρετικά μεγάλα χρηματικά ποσά). Η δυνατότητα των εν λόγω προϊόντων να ανταγωνίζονται άλλα προϊόντα, τα οποία είτε βρίσκονται σε στάδιο ανάπτυξης είτε υπάρχουν ήδη στην αγορά, μπορεί να εκτιμηθεί μόνο βάσει των χαρακτηριστικών τους και της προβλεπόμενης θεραπευτικής χρήσης. Πρέπει να λαμβάνεται υπόψη ότι η έρευνα και ανάπτυξη δεν αποτελεί, κατά κανόνα, αντικείμενο εμπορικών πράξεων μεταξύ φαρμακευτικών επιχειρήσεων αλλά ότι, αντίθετα, έχει κυρίως σκοπό την ανάπτυξη των δραστικών συστατικών και των προϊόντων της ίδιας της επιχείρησης. Από την άλλη πλευρά, υφίσταται συνεργασία στον ερευνητικό τομέα μεταξύ φαρμακευτικών επιχειρήσεων και δημοσίων και ιδιωτικών ερευνητικών ινστιτούτων και μικρών επιχειρήσεων βιοτεχνολογίας, οι οποίες, μολονότι διαθέτουν τη σχετική τεχνογνωσία, δεν έχουν οι ίδιες τους πόρους και τις εγκαταστάσεις για τις απαιτούμενες κλινικές δοκιμές πριν επιτραπεί η κυκλοφορία στην αγορά και η παραγωγή των φαρμακευτικών προϊόντων. Η Επιτροπή πρέπει να εξετάσει τη δυνατότητα έρευνας και ανάπτυξης ανάλογα με τη σημασία της για τις υφιστάμενες αλλά και για τις μελλοντικές αγορές.
(14) Επειδή η έρευνα και ανάπτυξη πρέπει να εξετασθεί ανάλογα με τη σημασία της για τις μελλοντικές αγορές, οι αγορές των σχετικών προϊόντων θα πρέπει φυσιολογικά να καθοριστούν με λιγότερο σαφή τρόπο από ότι στην περίπτωση των υφισταμένων αγορών. Ο ορισμός της αγοράς μπορεί να βασιστεί στις υφιστάμενες κατηγορίες ATC μόνον εφόσον πρόκειται να αντικατασταθούν τα υφιστάμενα προϊόντα. Σε αντίθετη περίπτωση, ο ορισμός θα πρέπει να βασισθεί κυρίως στις ενδείξεις για τις οποίες θα χρησιμοποιηθούν τα μελλοντικά προϊόντα.
2. Γεωγραφικές αγορές αναφοράς
(15) Στον τομέα των φαρμακευτικών προϊόντων καταβάλλονται προσπάθειες τυποποίησης σε ευρωπαϊκό επίπεδο. Η εναρμόνιση των διατάξεων τεχνικού περιεχομένου εντός της Κοινότητας και η έναρξη ισχύος των νέων διαδικασιών καταχώρησης φαρμάκων αντιπροσωπεύουν τη συμπλήρωση του προγράμματος της ενιαίας αγοράς όσον αφορά τις επιστημονικές και τεχνικές απαιτήσεις που ισχύουν για τα φάρμακα. Από την αρχή του 1995, οι φαρμακευτικές εταιρείες έχουν τη δυνατότητα (και στην περίπτωση βιοτεχνολογικών προϊόντων ουσιαστικά την υποχρέωση) να υποβάλουν αίτηση καταχώρησης κάθε νέου φαρμάκου στον Ευρωπαϊκό Οργανισμό για την Αξιολόγηση των Φαρμακευτικών Προϊόντων ο οποίος κατόπιν εκδίδει σύσταση προς την Επιτροπή, της οποίας η απόφαση είναι δεσμευτική για όλα τα κράτη μέλη. Σήμερα, τα φάρμακα μπορούν να καταχωρούνται σε διάφορα κράτη μέλη για διαφορετικές ενδείξεις.
(16) Η πώληση φαρμάκων επηρεάζεται από διοικητικές διαδικασίες ή πολιτικές αγορών που ακολουθούν οι υγειονομικές αρχές των κρατών μελών. Ορισμένες χώρες ασκούν άμεση ή έμμεση επίδραση στις τιμές και υπάρχουν διαφορετικά ποσοστά επιστροφής δαπανών από τα συστήματα κοινωνικής ασφάλισης για τις διάφορες κατηγορίες φαρμάκων. Για τον λόγο αυτό, οι τιμές των φαρμακευτικών προϊόντων ενδέχεται να διαφέρουν από το ένα κράτος μέλος στο άλλο. Επιπλέον, υπάρχουν μεγάλες διαφορές στη στρατηγική όσον αφορά την εμπορική ονομασία και τη συσκευασία και στα συστήματα διανομής. Οι διαφορές αυτές δημιουργούν ιδιαίτερα χαρακτηριστικά στις εθνικές αγορές.
(17) Για τον λόγο αυτό, στις σχετικές αποφάσεις της Επιτροπής οι αγορές των φαρμακευτικών προϊόντων ορίζονται ως εθνικές αγορές. Η άποψη αυτή γίνεται αποδεκτή από τα μέρη στην κοινοποίησή τους. Κατά συνέπεια, μπορεί να θεωρηθεί ότι οι αγορές που επηρεάζονται από τη συγκέντρωση είναι οι εθνικές αγορές.
(18) Εφόσον οι αγορές των μελλοντικών προϊόντων μπορούν να εξετασθούν με βάση την έρευνα και ανάπτυξη σε συγκεκριμένους τομείς, οι ανωτέρω εθνικοί περιορισμοί δεν έχουν επίδραση στον ίδιο βαθμό. Χαρακτηριστικό των μελλοντικών αγορών αποτελεί ότι κανένα προϊόν δεν έχει ακόμα καταχωρηθεί. Επειδή η έρευνα και ανάπτυξη πραγματοποιείται, κατά κανόνα, σε παγκόσμιο επίπεδο, η εξέταση των μελλοντικών αγορών θα πρέπει, κατά συνέπεια, να έχει στόχο τουλάχιστον την επικράτεια της Κοινότητας και ενδεχομένως τις παγκόσμιες αγορές.
3. Αξιολόγηση
(19) Στις περισσότερες αγορές προϊόντων που επηρεάζονται από τη συγκέντρωση δεν θα υπάρξει πρόβλημα ανταγωνισμού, διότι το συνολικό μερίδιο αγοράς των μερών είναι μικρότερο του 25 % και διότι υπάρχουν διάφοροι ισχυροί διεθνείς ανταγωνιστές.
(20) Σύμφωνα με τα μέρη, οι μόνες επικαλύψεις που θα οδηγήσουν σε μερίδια αγοράς μεγαλύτερα του 25 % είναι στην Ιταλία στα αντιρρευματικά μη-στεροειδή (Μ1A), στις ενώσεις βιταμίνης Β1 (AD) και στα ηπατοπροστατευτικά, λιπότροπες ενώσεις (Α5Β).
(21) Στην ιταλική αγορά για τις ουσίες Μ1Α (BM [ . . . ] (4), Roche [&lt; 5 %]) και A5Β (ΒΜ [&lt; 30 %], Roche [&lt; 5 %]) υπάρχουν διάφοροι άλλοι διεθνείς ανταγωνιστές όπως η Novartis, η Pfizer και η Pharmacia & Upjohn.
(22) Στην Ιταλία, στην κατηγορία A11D όσον η BM έχει μερίδιο αγοράς [&lt; 20 %] και η Roche [&lt; 50 %], το συνολικό μερίδιο αγοράς των μερών θα ανέρχεται σε [&lt; 70 %]. Ένα από τα προϊόντα της Roche (Benerva) με μερίδιο αγοράς [&lt; 5 %] δεν αποτελεί πλήρες υποκατάστατο των άλλων προϊόντων της BM και της Roche διότι δεν είναι ένωση που αποτελείται από βιταμίνες Β1, Β6 και Β12, αλλά μόνον από Β1. Ο σημαντικότερος ανταγωνιστής είναι η Bioindustria (όμιλος Pfizer) (21,6 %). Άλλοι ανταγωνιστές είναι οι Lepetit (όμιλος Hoechst), Angelini, Bracco, Guidotti και Menarini. Το μέγεθος της αγοράς είναι 10 εκατομμύρια Ecu. Τα κύρια προϊόντα στην αγορά αυτή υπάρχουν όλα αρκετές δεκαετίες ήδη με εξαίρεση το προϊόν της Pfizer Neuraben. Το προϊόν αυτό διπλασίασε σχεδόν το μερίδιό του στην αγορά κατά τα τελευταία έξι έτη και ανταγωνίζεται έντονα τα προϊόντα της Roche και της BM. Η κατάσταση αυτή δεν είναι πιθανό να μεταβληθεί μετά τη συγκέντρωση. Επιπλέον, θα πρέπει να σημειωθεί για όλα τα προϊόντα της κατηγορίας A11D ότι δεν καλύπτονται από δίπλωμα ευρεσιτεχνίας και ότι οι δαπάνες για τα προϊόντα αυτά δεν επιστέφονται από το εθνικό σύστημα υγείας της Ιταλίας. Κατά συνέπεια, τόσο ο ιατρός όσο και ο ασθενής έχουν την ελευθερία να επιλέξουν άλλες εμπορικές ονομασίες. Εάν οι BM/Roche αυξήσουν τις τιμές τους, οι πελάτες μπορούν εύκολα να στραφούν σε άλλα ανταγωνιστικά προϊόντα. Θα έχουν κίνητρο να το πράξουν διότι τα προϊόντα της κατηγορίας A11D δεν καλύπτονται στην Ιταλία και, συνεπώς, ο πελάτης είναι υποχρεωμένος να καταβάλλει το πλήρες αντίτιμο. Επειδή οι φραγμοί εισόδου είναι μικροί, οι άλλες φαρμακευτικές εταιρείες θα μπορούσαν εύκολα να αρχίσουν την παραγωγή προϊόντων A11D ή να εισάγουν προϊόντα που πωλούνται σε άλλα κράτη μέλη, σε περίπτωση που αυξηθεί στην αγορά η ζήτηση ή η τιμή. Για τους λόγους αυτούς η συγκέντρωση δεν πρόκειται να δημιουργήσει ή να ενισχύσει δεσπόζουσα θέση σ' αυτή την αγορά προϊόντων.
(23) Κατά τη διάρκεια της έρευνας αναφέρθηκε ότι η επικάλυψη μεταξύ της Roche και της BM στην αγορά φαρμάκων που χρησιμοποιούνται για τη θεραπεία, την αντιμετώπιση και την πρόληψη εμφραγμάτων του μυοκαρδίου (καρδιακών προσβολών) ενδέχεται να δημιουργήσει στο μέλλον προβλήματα στον ανταγωνισμό. Πάντως, η έρευνα αποκάλυψε ότι το πρόβλημα αυτό υφίσταται μόνον στην αγορά των Ηνωμένων Πολιτειών Αμερικής. Στην Ευρώπη έχει χορηγηθεί άδεια για το προϊόν «Activase» της Genentech (Roche) σε ανεξάρτητο παραγωγό (Boehringer Ingelheim). Η εταιρεία αυτή διαθέτει δική της εγκατάσταση παραγωγής στην Ευρώπη και δεν εξαρτάται από τη Genentech για την προμήθεια των πρώτων υλών και των τελικών προϊόντων. Για τον λόγο αυτό οι συνθήκες ανταγωνισμού δεν θα μεταβληθούν λόγω της συγκέντρωσης.
(24) Τέλος, όσον αφορά τα δραστικά συστατικά, καθώς και την έρευνα και ανάπτυξη, δεν προέκυψαν από την έρευνα σημαντικές επικαλύψεις εκτός του τομέα των ενεργοποιητών πλασμίνης ιστών που χρησιμοποιούνται για την παραγωγή των ανωτέρων φαρμάκων για τις καρδιακές προσβολές.
Β. ΔΙΑΓΝΩΣΤΙΚΗ ΙΝ VITRO
1. Αγορές σχετικών προϊόντων
α) Γενική εικόνα
(25) Η συγκέντρωση αφορά τον τομέα της διαγνωστικής ανάλυσης. Η διαγνωστική ανάλυση είναι διαδικασία για την παρακολούθηση της φυσικής κατάστασης ενός ατόμου. Οι αναλυτικές μέθοδοι διαφέρουν ανάλογα με το εάν είναι σχεδιασμένες για την ανάλυση της γενικής κατάστασης της υγείας ενός ατόμου, μιας συγκεκριμένης ασθένειας, μιας προγεννητικής παθολογίας ή εάν αφορούν την αντίδραση ενός ατόμου σε ορισμένες ουσίες.
(26) Οι διαγνωστικές δοκιμές μπορούν να διεξαχθούν in vitro ή in vivo. Οι δοκιμές διαγνωστικής in vitro (IVD) («μέσα σε γυάλινο σκεύος») διεξάγονται εκτός του ανθρωπίνου σώματος και χρησιμοποιούνται για τον προσδιορισμό και μέτρηση ουσιών στους ιστούς του ασθενή, σε δείγματα αίματος και ούρων που επιτρέπουν στους ιατρούς τη διάγνωση, τη θεραπεία και την παρακολούθηση του ασθενή. Οι μέθοδοι in vivo αφορούν τη χρήση διαγνωστικών ουσιών απευθείας εντός ή στην επιφάνεια του σώματος. Σε ορισμένες εφαρμογές οι δύο μέθοδοι είναι συμπληρωματικές.
(27) Η Roche και η BM έχουν δραστηριότητα μόνον στον τομέα της διαγνωστικής in vitro. Μεγάλο τμήμα των προϊόντων διαγνωστικής in vitro πωλείται με τη μορφή συστημάτων διαγνωστικής πολλαπλών χρήσεων σε νοσοκομεία, σε ιδιωτικά εργαστήρια, σε πανεπιστημιακά εργαστήρια ή άλλους οργανισμούς. Επιπλέον, σημαντικό ποσοστό συστημάτων διαγνωστικής in vitro προωθείται στο εμπόριο ως προϊόντα μιας χρήσης σε παθολόγους, δημόσιες αρχές, εργοδότες και άλλους και σε ορισμένες περιπτώσεις μάλιστα πωλούνται ως συστήματα αυτοδιάγνωσης (κιτ) χωρίς ιατρική συνταγή (δοκιμές ταχείας διάγνωσης, για παράδειγμα τεστ εγκυμοσύνης, διαβήτη και χοληστερίνης). Σε ορισμένες εφαρμογές τα συστήματα αυτοδιάγνωσης είναι, ενδεχομένως, συμπληρωματικά των συστημάτων πολλαπλών χρήσεων.
(28) Η συγκέντρωση μεταξύ της Roche και της BM αφορά κυρίως τα συστήματα διαγνωστικής in vitro πολλαπλών χρήσεων [συμπεριλαμβανομένων ανιχνευτών DNA (DNA probes), βλέπε κατωτέρω] που χρησιμοποιούνται επί τόπου. Αυτά τα προϊόντα διαγνωστικής σχηματίζουν γενικά ένα σύστημα αποτελούμενο από ένα όργανο μέτρησης σχεδιασμένο για την αυτόματη διεξαγωγή διαφόρων δοκιμών και από τα αντιδραστήρια για το όργανο αυτό. Τα αντιδραστήρια, δηλαδή οι ενώσεις και τα υγρά που χρησιμοποιούνται για τη διεξαγωγή των δοκιμών διατίθενται ως τμήμα ενός συστήματος αντιδραστηρίων που περιλαμβάνει μια ουσία ελέγχου και έναν ορό δοκιμής για να διαπιστώνεται η ορθή λειτουργία του οργάνου μέτρησης. Για τη ρύθμιση του οργάνου χρησιμοποιείται σε τακτικά χρονικά διαστήματα, συχνά κάθε εβδομάδα, ένα όργανο βαθμονόμησης.
(29) Το μεγαλύτερο τμήμα της δραστηριότητας που αφορά τα προϊόντα πολλαπλών χρήσεων χαρακτηρίζεται από μια σειρά κιτ δοκιμών που προσαρμόζονται σε ένα σύστημα. Οι περισσότεροι από τους κύριους προμηθευτές προσφέρουν ένα πακέτο που αποτελείται από ένα όργανο μέτρησης, μια σειρά κιτ δοκιμών και πλήρη εξυπηρέτηση μετά την πώληση που περιλαμβάνει ποιοτικό έλεγχο. Η ανάπτυξη ενός νέου συστήματος απαιτεί σχετικά μεγάλα ποσά. Οι εταιρείες στον κλάδο της διαγνωστικής δαπανούν περίπου το 10 % του συνολικού κύκλου εργασιών τους σε έρευνα και ανάπτυξη. Από την πώληση των οργάνων προέρχεται μόνο το 20 %, κατ' ανώτατο όριο, του κύκλου εργασιών τους ενώ το υπόλοιπο προέρχεται από τα κιτ των αντιδραστηρίων.
(30) Έτσι εξηγείται ο λόγος για τον οποίο ο ανταγωνισμός στην αγορά διαγνωστικής εστιάζεται κυρίως στην εξασφάλιση της πώλησης αντιδραστηρίων και ο λόγος για τον οποίο οι προμηθευτές έχουν μεγάλο συμφέρον να συνάψουν μακροχρόνιες συμβάσεις που αφορούν συνεχείς παραγγελίες κιτ αντιδραστηρίων. Για την επίτευξη του στόχου αυτού οι παραγωγοί προϊόντων διαγνωστικής ακολουθούν διαφορετικές στρατηγικές. Οι επιχειρήσεις διαγνωστικής έχουν την τάση να προωθούν στο εμπόριο τα προϊόντα τους ως κλειστά συστήματα που είναι σχεδιασμένα για να χρησιμοποιούν αποκλειστικά τα δικά τους αντιδραστήρια. Κοινό χαρακτηριστικό του κλάδου αποτελεί επίσης το γεγονός ότι οι συμβάσεις προμήθειας με τους πελάτες είναι μακροχρόνιες. Συχνά, τα όργανα απλώς ενοικιάζονται ή διατίθενται με άλλο τρόπο στους πελάτες με πολύ μικρό κόστος ή και δωρεάν, υπό τον όρο ότι ο πελάτης θα αγοράζει ορισμένο αριθμό κιτ αντιδραστηρίων κατά τη διάρκεια μιας ορισμένης χρονικής περιόδου (μερικά έτη). Προφανώς τα όργανα αυτά δεν διατίθενται δωρεάν στους πελάτες, διότι το κόστος των οργάνων περιλαμβάνεται στην τιμή των αντιδραστηρίων. Όσον αφορά το σημείο αυτό, από την έρευνα της Επιτροπής προέκυψε ότι, ενώ σε ένα όργανο που έχει αγορασθεί, αναλογεί συνήθως χρόνος απόσβεσης πέντε ετών, στον κλάδο της διαγνωστικής, αντίθετα, οι εσωτερικοί υπολογισμοί για τη σύμβαση μίσθωσης και τα αντιδραστήρια λαμβάνουν υπόψη τους ταχύτερη απόσβεση. Κατά συνέπεια, εντός πέντε ετών ο πελάτης θα έχει καταβάλει μεγαλύτερο ποσό για το όργανο από ότι θα είχε πληρώσει αν το είχε αγοράσει εξαρχής. Ο λόγος για τον οποίο οι προσφορές αυτές γίνονται αποδεκτές είναι ότι οι πελάτες, που είναι συνήθως δημόσια και ιδιωτικά εργαστήρια, για λόγους οικονομικούς ή για άλλους λόγους προτιμούν συχνά να εμφανίζεται το συνολικό κόστος του συστήματος με τη μορφή εξόδων λειτουργίας, παρά ως μακροχρόνια επένδυση σε όργανα. Για τον λόγο αυτό, οι διάφοροι προμηθευτές, συμπεριλαμβανομένων και των μερών, σχεδίασαν διάφορες μεθόδους πώλησης όπου η τιμή του οργάνου δεν χρεώνεται χωριστά αλλά, αντίθετα, περιλαμβάνεται στην τιμή των αντιδραστηρίων.
(31) Από την έρευνα επιβεβαιώθηκε κατά το μεγαλύτερο μέρος της η άποψη που υποστήριξαν τα μέρη ότι, από τεχνική άποψη, τα αντιδραστήρια ενός ορισμένου προμηθευτή μπορούν να χρησιμοποιηθούν για το όργανο ενός άλλου παραγωγού υπό τον όρο ότι υπάρχει αντιστοιχία των τεχνολογιών και ότι τούτο μπορεί να εφαρμοστεί ακόμη και σε κλειστά συστήματα ανάλογα με τα μέσα που χρησιμοποιούνται για να επιτευχθεί το κλειστό σύστημα (ειδικές μορφές δοχείων, ραβδωτοί κώδικες, κ.λπ.). Φαίνεται, πάντως, ότι η στροφή από έναν προμηθευτή αντιδραστηρίων σε άλλον απαιτεί κάποια τεχνογνωσία και επένδυση σε όρους χρόνου και προσπάθειας από την πλευρά του πελάτη. Ενώ ορισμένοι μεγάλοι πελάτες επέδειξαν απροθυμία εξάρτησής τους από έναν συγκεκριμένο προμηθευτή ή από κλειστά συστήματα, η πλειοψηφία των πελατών στους οποίους απευθύνθηκε η Επιτροπή ανέφερε ότι, γενικά, δεν έχουν χρησιμοποιήσει αντιδραστήρια τρίτων σε μεγάλη έκταση. Τούτο συμφωνεί επίσης με το γεγονός ότι τα μέρη (καθώς επίσης και οι περισσότεροι ανταγωνιστές τους) επιτυγχάνουν γενικά υψηλό «ποσοστό δέσμευσης», δηλαδή το ποσοστό των πελατών που αγόρασαν όργανα από κάποιο προμηθευτή προϊόντων διαγνωστικής και οι οποίοι συνεχίζουν να αγοράζουν από αυτόν αντιδραστήρια.
(32) Ο τομέας της διαγνωστικής in vitro μπορεί να διαιρεθεί σε πέντε κυρίως τμήματα: κλινική χημεία, ανοσοχημεία, αιματολογία/ιστολογία, μικροβιολογία (καλλιέργεια) και λοιμώδης ανοσοπαθολογία (5). Τούτο αντιστοιχεί στο πρώτο επίπεδο της ταξινόμησης των προϊόντων που έγινε από τη European Diagnostics Manufacturers Association (Ευρωπαϊκή ένωση παραγωγών προϊόντων διαγνωστικής), της «ταξινόμησης EDMA», που φαίνεται ότι είναι γενικά αποδεκτή στον κλάδο και η οποία χρησιμοποιείται για την επεξεργασία, σε ευρωπαϊκή κλίμακα, των στοιχείων των πωλήσεων όσον αφορά συγκεκριμένα αντιδραστήρια. Από την άλλη πλευρά, κατά τη διάρκεια της έρευνας της Επιτροπής, οι περισσότεροι πελάτες ανέφεραν ότι δεν γνωρίζουν καλά αυτή την ταξινόμηση. Πάντως, για τα τμήματα της αγοράς που αφορά η παρούσα υπόθεση, επιβεβαίωσαν ότι αποτελεί λογικό τρόπο ταξινόμησης των προϊόντων διαγνωστικής και από την άποψη της ζήτησης. Επιπλέον, θα εξεταστούν κατωτέρω οι ανιχνευτές DNA που περιλαμβάνουν δοκιμές σε διάφορους τομείς (λοιμώδεις νόσοι, ογκολογία, συγγενείς νόσοι και καθορισμός ομάδων των ιστών) και όπου σημειώνεται σήμερα μεγάλη ανάπτυξη.
(33) Η συγκέντρωση μεταξύ της Roche και της BM θα οδηγήσει σε μεγάλες επικαλύψεις στον τομέα της κλινικής χημείας και της ανοσοχημείας. Θα έχει επίσης σημαντικές επιπτώσεις στον τομέα των ανιχνευτών DNA.
β) Αντιδραστήρια κλασικής κλινικής χημείας
(34) Τα προϊόντα διαγνωστικής χρησιμοποιούνται στην κλασική κλινική χημεία κυρίως για τις δοκιμές γλυκόζης, χοληστερίνης, νατρίου και άλλων ουσιών που βρίσκονται στο σώμα σε μεγάλες συγκεντρώσεις. Οι δοκιμές αυτές διεξάγονται κατά κανόνα τόσο για συνήθη όσο και για έκτακτα περιστατικά, ώστε να βοηθήσουν τους ιατρούς να κατανοήσουν τις επιδόσεις βασικών λειτουργιών του σώματος.
(35) Η ταξινόμηση EDMA διακρίνει, σε δεύτερο επίπεδο, στην κλασική κλινική χημεία επτά διαφορετικές ομάδες προϊόντων. Τα μέρη έχουν πάντως την άποψη ότι η μόνη κατάλληλη ταξινόμηση για τον ορισμό της αγοράς είναι μεταξύ δοκιμών ταχείας διάγνωσης και αντιδραστηρίων κλινικής χημείας. Οι δοκιμές ταχείας διάγνωσης είναι κυρίως δοκιμές χωρίς όργανα για την παρακολούθηση της γλυκόζης που εκτελούνται συνήθως από τους ίδιους τους ασθενείς ή από ιατρούς. Αντίθετα, τα αντιδραστήρια χρησιμοποιούνται για την εκτέλεση δοκιμών διαγνωστικής σε όργανα στα εργαστήρια. Η έρευνα της Επιτροπής επιβεβαίωσε ότι οι δοκιμές ταχείας διάγνωσης αποτελούν χωριστή αγορά προϊόντος, λόγω διαφορών όσον αφορά τους πελάτες, τους τρόπους διανομής και τις συνθήκες ανταγωνισμού. Δεν χρειάζεται να δοθεί απάντηση στο ερώτημα εάν όλες οι δοκιμές ταχείας διάγνωσης αποτελούν μια αγορά προϊόντος ή αποτελούν χωριστές αγορές, όπως για παράδειγμα οι ταινίες δοκιμής αίματος και οι ταινίες δοκιμής ούρων, διότι εξετάζοντας όλους τους πιθανούς ορισμούς της αγοράς δεν προκύπτει σημαντική παρακώλυση του πραγματικού ανταγωνισμού στον ΕΟΧ ή σε σημαντικό τμήμα αυτού.
(36) Όσον αφορά τα αντιδραστήρια, τα μέρη υποστήριξαν στην κοινοποίηση ότι όλα τα αντιδραστήρια της κλινικής χημείας μπορούν να περιληφθούν στην ίδια ομάδα διότι έχουν κοινά χαρακτηριστικά, διότι οι πελάτες καλύπτουν, κατά κανόνα, όλες τις ανάγκες τους για τις δοκιμές αυτές από την ίδια πηγή και, όσον αφορά την πλευρά της προσφοράς, όλοι οι κύριοι προμηθευτές προσφέρουν το ίδιο φάσμα οργάνων και αντιδραστηρίων. Η έρευνα της Επιτροπής επιβεβαίωσε ότι πράγματι υφίστανται οι ίδιες συνθήκες ανταγωνισμού για τους λόγους που υποστήριξαν τα μέρη και ότι, κατά συνέπεια, είναι δυνατόν να περιληφθούν τα αντιδραστήρια σε μια αγορά προϊόντος, μολονότι από την πλευρά της ζήτησης δεν υπάρχει απόλυτη δυνατότητα υποκατάστασης.
(37) Στη μετέπειτα επιχειρηματολογία τους, τα μέρη πρότειναν την επέκταση αυτού του ορισμού της αγοράς υποστηρίζοντας ότι ορισμένα αντιδραστήρια ανοσοχημείας, οι λεγόμενες ομογενείς ανοσοδοκιμές (homogenous immunoassays - HΙΑ), θα πρέπει να περιληφθούν στην ίδια αγορά προϊόντος με τα αντιδραστήρια κλινικής χημείας, διότι οι πελάτες αγοράζουν τα αντιδραστήρια κλινικής χημείας και τα αντιδραστήρια HΙΑ από την ίδια πηγή, διότι τα νέα όργανα κλινικής χημείας, όπως το Roche Integra, μπορούν να χρησιμοποιηθούν επίσης και για δοκιμές HIA και διότι όλοι οι μεγάλοι προμηθευτές προσφέρουν το ίδιο φάσμα προϊόντων. Από την έρευνα της Επιτροπής προέκυψε, πάντως, ότι οι συνθήκες ανταγωνισμού όσον αφορά τα αντιδραστήρια HIA διαφέρουν από αυτές για τα αντιδραστήρια κλινικής χημείας και ότι, κατά συνέπεια, δεν θα πρέπει να περιληφθούν στην ίδια αγορά προϊόντος. Πρώτον, τα αντιδραστήρια HIA έχουν διαφορετικά χαρακτηριστικά προϊόντος από τα αντιδραστήρια κλινικής χημείας. Οι δοκιμές ανοσοχημείας απαιτούν περισσότερο πολύπλοκη τεχνολογία ανίχνευσης. Μετρούν άλλες ουσίες και μπορούν να ανιχνεύσουν πολύ μικρότερες συγκεντρώσεις. Για τον λόγο αυτό, είναι ακριβότερα από τα αντιδραστήρια κλινικής χημείας. Δεύτερον, οι ανταγωνιστικές πιέσεις που αντιμετωπίζουν οι προμηθευτές αντιδραστηρίων HΙA διαφέρουν από αυτές για τα αντιδραστήρια κλινικής χημείας. Ακόμη και οι πελάτες που είναι σε θέση να διεξάγουν τις δοκιμές αυτές, εν μέρει, με όργανα κλινικής χημείας, καλύπτουν συχνά τις ανάγκες τους σε αντιδραστήρια HΙA από διαφορετικές πηγές από αυτές για τα αντιδραστήρια κλινικής χημείας, δηλαδή από προμηθευτές οργάνων ανοσοχημείας. Έτσι, διαθέτουν διαφορετικές εναλλακτικές λύσεις για να αντιμετωπίσουν μικρές αλλά σημαντικές μόνιμες αυξήσεις στις τιμές των αντιδραστηρίων HΙA, σε σύγκριση με την κατάσταση που επικρατεί στα αντιδραστήρια κλινικής χημείας. Οι πελάτες ενδέχεται να στραφούν σε προμηθευτές HΙA που δεν έχουν δραστηριότητα στην κλινική χημεία (για παράδειγμα Abbott) και να εκτελούν τις δοκιμές αυτές με τα όργανα ανοσοχημείας που διαθέτουν. Η σημασία αυτών των διαφορετικών ανταγωνιστικών εναλλακτικών λύσεων φαίνεται στη διαφορετική κατανομή των μεριδίων αγοράς όσον αφορά τα αντιδραστήρια HΙA και κλινικής χημείας. Σύμφωνα με τα μέρη, η BM διαθέτει στον ΕΟΧ μερίδιο αγοράς 40 % περίπου στα αντιδραστήρια κλινικής χημείας και περίπου 15 % στα HIA. Αντίθετα, η Abbott διαθέτει μερίδιο αγοράς μικρότερο από 2 % στα αντιδραστήρια κλινικής χημείας αλλά μεγαλύτερο από 15 % στα αντιδραστήρια HΙA. Τρίτον, στην πλευρά της προσφοράς, οι κυριότεροι προμηθευτές στον τομέα της κλινικής χημείας προσφέρουν διαφορετικά φάσματα δοκιμών HIA που μπορούν να εκτελούνται σε όργανα κλινικής χημείας. Για τον λόγο αυτό, η Επιτροπή καταλήγει στο συμπέρασμα ότι υφίσταται διακεκριμένη αγορά προϊόντος για τα αντιδραστήρια κλινικής χημείας που δεν περιλαμβάνει τις ομογενείς ανοσοδοκιμές (HΙA).
γ) Αντιδραστήρια ανοσοχημείας
(38) Η ανοσοχημεία περιλαμβάνει τη χρήση αντισωμάτων-στόχων για τον προσδιορισμό και τη δοκιμή ενζύμων, φαρμάκων, ορμονών και άλλων ουσιών που υπάρχουν στο σώμα σε σχετικά μικρές συγκεντρώσεις. Ανάλογα με την περίπτωση, διακρίνονται διάφορες εφαρμογές. Εάν αυτές θεωρηθούν αγορές προϊόντος θα υπάρξουν, κατά την άποψη των μερών, επικαλύψεις όσον αφορά ορισμένες πρωτεΐνες, δείκτες καρκινικών όγκων, ορμόνες λειτουργίας του θυρεοειδή, δοκιμές που αφορούν αναιμία/βιταμίνες, την παρακολούθηση θεραπευτικών σκευασμάτων, ρευματοειδείς και αυτοάνοσες νόσους, πρότυπα και ουσίες ελέγχου.
(39) Οι λόγοι κατάταξης στην ίδια ομάδα των αντιδραστηρίων ανοσοχημείας που περιλαμβάνονται σε διαφορετικές ομάδες στο δεύτερο επίπεδο της ταξινόμησης EDMA είναι λιγότερο ισχυροί απ' ότι στην περίπτωση της κλινικής χημείας. Στην ανοσοχημεία φαίνεται ότι υπάρχουν έντονες διαφορές που αφορούν σημαντικές για τους χρήστες τεχνικές διαφορές (6), οι πελάτες δεν καλύπτουν σε τακτικά διαστήματα τις περισσότερες από τις ανάγκες τους για τις εν λόγω δοκιμές από μία πηγή ενώ, από την πλευρά της προσφοράς, οι κυριότεροι προμηθευτές δεν προσφέρουν το ίδιο φάσμα οργάνων και αντιδραστηρίων. Κατά συνέπεια, θα πρέπει ενδεχομένως κάθε ομάδα να θεωρηθεί ως αγορά αναφοράς. Για την παρούσα υπόθεση, πάντως, το ερώτημα αυτό δεν χρειάζεται να απαντηθεί διότι εξετάζοντας όλους τους εναλλακτικούς ορισμούς της αγοράς δεν προκύπτει σημαντική παρακώλυση του πραγματικού ανταγωνισμού στον ΕΟΧ ή σε σημαντικό τμήμα αυτού.
δ) Όργανα κλασικής κλινικής χημείας και ανοσοχημείας
(40) Τα όργανα είναι όργανα μέτρησης που χρησιμοποιούνται για τις δοκιμές. Υπάρχουν διάφορα μεγέθη που κυμαίνονται από μικρά όργανα έως τα τελειότερα, μεγάλης απόδοσης όργανα. Όλοι οι κυριότεροι προμηθευτές αντιδραστηρίων διαθέτουν όργανα. Οι περισσότεροι παράγουν τα δικά τους (για παράδειγμα η Roche), αλλά ορισμένοι προμηθεύονται όργανα από ανεξάρτητους παραγωγούς. Τούτο συμβαίνει στην περίπτωση της BM η οποία παράγει μόνον ορισμένα όργανα και επιτυγχάνει το μεγαλύτερο τμήμα των πωλήσεων οργάνων ως αποκλειστικός διανομέας των οργάνων της Hitachi στην Ευρώπη. Τα όργανα αυτά διατίθενται στο εμπόριο ως όργανα «BM/Hitachi».
(41) Η ταξινόμηση EDMA μέχρι το 1996 δεν διαχώριζε περαιτέρω τα όργανα σε ομάδες προϊόντων. Σύμφωνα με την κοινοποίηση, πάντως, η προσέγγιση αυτή είναι πολύ ευρεία για τον ορισμό της αγοράς διότι η σημερινή γενεά αναλυτικών οργάνων καλύπτει γενικά διαγνωστικές δοκιμές σε ένα μόνον από τους προαναφερθέντες τομείς (δηλαδή στην κλινική χημεία ή στην ανοσοχημεία). Συνεπώς, ένα όργανο που χρησιμοποιείται για την εκτέλεση δοκιμών κλινικής χημείας δεν θα μπορεί να υποκατασταθεί από ένα όργανο ανοσοχημείας. Πάντως, τα μέρη σε μεταγενέστερες παρατηρήσεις τους τόνισαν την «ενσωμάτωση τμημάτων διαγνωστικής in vitro», και ειδικότερα την ενσωμάτωση δοκιμών κλινικής χημείας και δοκιμών ανοσοχημείας σε ένα όργανο. Η ενσωμάτωση αυτή εμφανίζεται σήμερα με την ενσωμάτωση ορισμένων δοκιμών HIA σε νεοεμφανισθέντα όργανα κλινικής χημείας όπως το Roche Integra. Ακόμη και σε περίπτωση που ενισχυθεί αυτή η τάση και καταστεί δυνατόν να εκτελούνται περισσότερες δοκιμές ανοσοχημείας σε όργανα κλινικής χημείας, σημαντικό είναι να τονιστεί ότι η υποκατάσταση οργάνων ανοσοχημείας από όργανα κλασικής χημείας είναι δυνατή μόνον εν μέρει και όχι αντιστρόφως. Αυτή η μονόδρομη υποκατάσταση σημαίνει ότι οι πωλήσεις αντιδραστηρίων κλινικής χημείας που συνδέονται με τα όργανα κλινικής χημείας δεν θα μειωθούν και ότι η τυχόν ισχύς που ενδέχεται να διαθέτει ένας προμηθευτής οργάνων κλινικής χημείας στην αγορά δεν περιορίζεται από προμηθευτές οργάνων ανοσοχημείας. Ενδέχεται, πάντως, να αποτελεί ένδειξη ότι η τυχόν ισχυρή θέση στην αγορά οργάνων ανοσοχημείας θα περιορίζεται από τη δυνατότητα των πελατών να στραφούν, για ορισμένες από τις δοκιμές τους, σε όργανα κλινικής χημείας.
(42) Η νέα λεπτομερέστερη ταξινόμηση που δημοσιεύθηκε από την EDMA το 1996 και η οποία θα χρησιμοποιείται στο μέλλον για τη συγκέντρωση στοιχείων των πωλήσεων, ακολουθεί, σε πρώτο επίπεδο, το διαχωρισμό μεταξύ κλινικής χημείας, ανοσοχημείας, αιματολογίας, μικροβιολογίας και προσθέτει τις κατηγορίες «άλλα ιατρικά όργανα» και «συστήματα διαχείρισης δεδομένων».
(43) Μια περαιτέρω διάκριση των τομέων μπορεί να πραγματοποιηθεί ανάλογα με το μέγεθος του οργάνου διότι η απόδοση των οργάνων κυμαίνεται πολύ. Για παράδειγμα, στην κλινική χημεία η συνήθης ταξινόμηση που χρησιμοποιείται στον κλάδο και που αντικατοπτρίζεται στην ταξινόμηση EDMA, διακρίνει μεταξύ χειροκινήτων οργάνων [απόδοση μικρότερη από 50 δοκιμές ανά ώρα (tph)], μικρά αυτόματα όργανα (50-200 tph), μεσαία αυτόματα όργανα (200 έως 400 tph), μεγάλα αυτόματα όργανα (450-1 000 tph) και πολύ μεγάλα αυτόματα όργανα ( 1000 tph). Η ταξινόμηση αυτή αφορά μόνον τον ορισμό της αγοράς για να γίνει διάκριση μεταξύ μη αυτομάτων οργάνων (φωτομέτρων) και αυτομάτων οργάνων. Τα μη αυτόματα όργανα πωλούνται στην πλειοψηφία τους σε ιατρούς που τα χρησιμοποιούν για περιστασιακές αναλύσεις στο ιατρείο τους και, κατά συνέπεια, καλύπτουν διαφορετικές ανάγκες από ότι τα αυτόματα όργανα που πωλούνται στην πλειοψηφία τους σε νοσοκομεία και σε ιδιωτικά εργαστήρια. Οι πελάτες αυτοί χρειάζονται ένα ή περισσότερα αυτόματα όργανα ανάλογα με το μέγεθός τους και διαθέτουν κάποιο βαθμό ευελιξίας κατά την επιλογή, δηλαδή μπορούν να επιλέξουν ένα εξαιρετικά μεγάλου μεγέθους όργανο ή δύο μεγάλα όργανα. Οι ακριβείς προτιμήσεις των συγκεκριμένων εργαστηρίων θα κυμαίνονται ανάλογα με διάφορους παράγοντες, συμπεριλαμβανομένου του μεγέθους, του ημερήσιου αριθμού δοκιμών, του φορτίου αιχμής, του διαθέσιμου χώρου και προσωπικού. Για τον λόγο αυτό, τυχόν προσπάθεια ορισμού διακεκριμένων αγορών για ορισμένα μεγέθη αυτομάτων οργάνων κλινικής χημείας δεν θα μπορεί να χρησιμοποιηθεί για τα χαρακτηριστικά της ζήτησης των μεμονωμένων εργαστηρίων. Κατά τη διάρκεια της έρευνας ούτε τα μέρη ούτε τρίτοι πρότειναν τη διάκριση αυτή. Για τον λόγο αυτό, η Επιτροπή θεωρεί ότι τα αυτόματα όργανα κλινικής χημείας αποτελούν διακεκριμένη αγορά προϊόντος, που δεν θα πρέπει να κατατμηθεί σε διακεκριμένες αγορές προϊόντων για αυτόματα όργανα κλινικής χημείας ανάλογα με το μέγεθός τους.
(44) Οι επικαλύψεις μεταξύ των μερών υφίστανται κυρίως στα αυτόματα όργανα κλινικής χημείας. Στα άλλα είδη οργάνων, με εξαίρεση τους ανιχνευτές DNA (βλέπε κατωτέρω), δεν θα δημιουργηθούν από τη συγκέντρωση προβλήματα στον ανταγωνισμό. Δεν απαιτείται ο ορισμός των άλλων αγορών οργάνων, συμπεριλαμβανομένων των οργάνων ανοσοχημείας διότι, λαμβάνοντας υπόψη όλους τους εναλλακτικούς ορισμούς της αγοράς, δεν θα υπάρξει σημαντική παρακώλυση του ανταγωνισμού στον ΕΟΧ ή σε σημαντικό τμήμα αυτού.
ε) Ανιχνευτές DNA
(45) Οι διαγνωστικές δοκιμές με ανιχνευτές DNA χρησιμοποιούνται για την ανίχνευση λοιμωδών νόσων, γενετικών διαταραχών και καρκινικών κυττάρων με ενζυματική αύξηση ενός ειδικού νουκλεϊκού οξέος που περιέχεται στο δείγμα. Στο πεδίο εφαρμογής της, η τεχνική αυτή προσφέρει σημαντικά πλεονεκτήματα συγκρινόμενη με παλαιότερες διαγνωστικές μεθόδους in vitro που χρησιμοποιούσαν τη βιολογική αύξηση (καλλιέργεια). Πρώτον, οι ανιχνευτές DNA προσφέρουν τη δυνατότητα αντιγραφής μικρότατων τμημάτων γενετικού υλικού εκατομμύρια φορές προκειμένου να παραχθούν ποσότητες που είναι αρκετά μεγάλες για την ταχεία και αξιόπιστη ανίχνευση λοιμωδών νόσων όπως το HIV. Οι ανιχνευτές DNA προσφέρουν μεθοδολογία που είναι ταχύτερη, φθηνότερη κα (ενδεχομένως, λιγότερο επικίνδυνη από τη βιολογική αύξηση. Δεύτερον, οι ανιχνευτές DNA προσφέρουν μοναδική δυνατότητα για τον ποσοτικό προσδιορισμό της περιεκτικότητας ενός δείγματος σε ιούς. Το πλεονέκτημα έγκειται στο ότι επιτρέπει την αποτελεσματικότερη παρακολούθηση και θεραπεία των ασθενών. Άλλο πλεονέκτημα των ανιχνευτών DNA είναι ότι προσφέρουν μοναδικές δυνατότητες ανάπτυξης τρόπων αντιμετώπισης της νόσου, όπου ένας προμηθευτής (όπως η Roche) θα προσφέρει με μορφή πακέτου μια διαγνωστική δοκιμή και το αντίστοιχο φάρμακο. Η κάλυψη της τιμής του φαρμάκου ενδέχεται, στην περίπτωση αυτή, να συνδέεται με την εκτέλεση μιας ορισμένης διαγνωστικής δοκιμής. Περιληπτικά, οι ανιχνευτές DNA προσφέρουν σημαντικές δυνατότητες για τον τελικό χρήστη (ένα εργαστήριο) ώστε να εκτελεί δοκιμές οι οποίες είτε δεν μπορούν να πραγματοποιηθούν καθόλου είτε με μικρότερο βαθμό ακρίβειας, χρησιμοποιώντας άλλες διαγνωστικές δοκιμές.
(46) Σήμερα οι ανιχνευτές DNA χρησιμοποιούνται κυρίως για την ανίχνευση του HIV, της ηπατίτιδας C (HCV), του μυκοβακτηρίδιου της φυματίωσης (MTΒ) και αφροδισίων νοσημάτων, όπως χλαμύδια. Μέχρι να εμφανίσει η Roche το πρώτο αυτόματο μηχάνημα επεξεργασίας νουκλεϊκών οξέων, το Cobas Amplicor, οι δοκιμές ανιχνευτών DNA υπήρχαν μόνον ως μη αυτοματοποιημένες διαδικασίες. Πέραν της αυτοματοποίησης της διαδικασίας, η αγορά ανιχνευτών DNA σημειώνει σήμερα μεγάλη επέκταση και εκτελούνται πολυάριθμα ερευνητικά προγράμματα με στόχο την εφαρμογή ανιχνευτών DNA σε άλλους τομείς έτσι ώστε να αυξηθούν οι διαγνωστικές δυνατότητες. Ο πρακτικός και ο τεχνικός περιορισμός της τεχνικής ανιχνευτών DNA είναι ότι απαιτεί την παρουσία DNA στο δείγμα. Τούτο σημαίνει ότι η κλινική χημεία είναι ο μόνος τομέας διαγνωστικής in vitro ο οποίος, για τεχνικούς λόγους, δεν μπορεί μελλοντικά να υποκατασταθεί από ανιχνευτές DNA.
(47) Τα ανωτέρω τεχνικά χαρακτηριστικά καθώς και η μοναδική δυνατότητα των ανιχνευτών DNA να παρέχουν ορισμένα διαγνωστικά αποτελέσματα, σημαίνουν έναν ανεπαίσθητο βαθμό δυνατότητας υποκατάστασης μεταξύ των ανιχνευτών DNA και των άλλων μεθόδων διαγνωστικής in vitro. Τούτο επιβεβαιώνεται από στοιχεία τιμών που υπέβαλαν τα μέρη, από τα οποία προκύπτουν σημαντικές διαφορές τιμής μεταξύ των ανιχνευτών DNA και άλλων προϊόντων διαγνωστικής in vitro (οι ανιχνευτές DNA είναι 30 φορές ακριβότεροι). Επιπλέον, από στοιχεία που παρείχαν τα μέρη, φαίνεται ότι η αγορά ανιχνευτών DNA βρίσκεται σε φάση πολύ έντονης επέκτασης (οι πωλήσεις της Roche στην Κοινότητα διπλασιάστηκαν από το 1995 έως το 1996), ενώ οι αγορές άλλων προϊόντων διαγνωστικής in vitro αναπτύσσονται με πολύ βραδύτερο ρυθμό. Για τον λόγο αυτό, η Επιτροπή κατέληξε στο συμπέρασμα ότι οι ανιχνευτές DNA αποτελούν διακεκριμένη αγορά.
2. Γεωγραφικές αγορές αναφοράς
(48) Τα μέρη ανέφεραν στην κοινοποίησή τους ότι η αγορά του τομέα της διαγνωστικής in vitro είναι η παγκόσμια αγορά ή, τουλάχιστον, ο ΕΟΧ. Η δήλωση αυτή στηρίχθηκε στο γεγονός ότι τα αντιδραστήρια και τα όργανα κυκλοφορούν στο εμπόριο σε όλη την Ευρώπη με την ίδια μορφή και σήμανση και με τον ίδιο σχεδιασμό, ότι τα περισσότερα από τα προϊόντα παράγονται μόνο σε μία εγκατάσταση παραγωγής, ενώ οι κύριοι ανταγωνιστές έχουν παρουσία σε παγκόσμια βάση.
(49) Μολονότι, από την πλευρά της προσφοράς, τόσο η παραγωγή όσο και η έρευνα και ανάπτυξη πραγματοποιείται σε ευρωπαϊκή ή ακόμη και σε παγκόσμια κλίμακα, η Επιτροπή θεωρεί ότι ο ορισμός της αγοράς του σχετικού προϊόντος, θα πρέπει να βασίζεται, κυρίως, στην εξέταση της πλευράς της ζήτησης (7). Η Επιτροπή, σε προηγούμενες αποφάσεις της στον τομέα της διαγνωστικής in vitro, κατέληξε, κατά συνέπεια, στο συμπέρασμα ότι οι γεωγραφικές αγορές αναφοράς για τον τομέα της διαγνωστικής in vitro (TDM, DAT, αιματολογία) παραμένουν ουσιαστικά οι εθνικές αγορές, διότι οι πελάτες δεν μπορούσαν να στραφούν εύκολα σε προμηθευτές που είναι εγκατεστημένοι αλλού (8).
(50) Από την έρευνα της Επιτροπής στην παρούσα υπόθεση επιβεβαιώθηκαν τα συμπεράσματα αυτά. Σχεδόν όλοι οι πελάτες και οι ανταγωνιστές στους οποίους απευθύνθηκε η Επιτροπή, ανέφεραν ότι θεωρούν ότι οι αγορές είναι οι εθνικές αγορές ή παρείχαν πληροφορίες που υποστηρίζουν το συμπέρασμα αυτό.
(51) Όσον αφορά τα αντιδραστήρια, οι πελάτες ανέφεραν ότι δεν αγοράζουν τα προϊόντα αυτά από το εξωτερικό και ότι δεν θεωρούν τούτο αποδεκτή εναλλακτική λύση. Οι περισσότεροι πελάτες τόνισαν επίσης τη σημασία της ταχείας και αξιόπιστης εξυπηρέτησης για να εξασφαλίζεται η συνεχής διαθεσιμότητα αντιδραστηρίων και οργάνων. Η υπηρεσία αυτή μπορεί να παρέχεται μόνον από προμηθευτές που έχουν τοπική παρουσία.
(52) Η Επιτροπή έχει επίσης καταλήξει, παλαιότερα, στο συμπέρασμα ότι υπάρχουν σημαντικές διαφορές στις τιμές των αντιδραστηρίων στα κράτη μέλη. Τούτο επιβεβαιώθηκε επίσης από τους περισσότερους πελάτες και ανταγωνιστές κατά τη διάρκεια της έρευνας. Οι διαφορές τιμής τεκμηριώνονται περαιτέρω από τα στοιχεία των μερών που εμφανίζουν ουσιαστικές διαφορές τιμής μέχρι 200 % για τα ίδια αντιδραστήρια μεταξύ των κρατών μελών. Αυτές οι διαφορές τιμής αντικατοπτρίζουν την ποικιλομορφία του τομέα της υγείας σε εθνικό επίπεδο, και ιδίως τις διαφορές στις εθνικές πολιτικές υγείας, στους κανονισμούς κοινωνικής ασφάλισης και στην τεχνολογία που χρησιμοποιείται στα εργαστήρια. Ιδιαίτερα σημαντικά είναι τα διαφορετικά ποσοστά επιστροφής δαπανών που υφίστανται για την ίδια διαγνωστική δοκιμή σε διάφορα κράτη μέλη. Οι στρατηγικές τιμολόγησης των προμηθευτών διαγνωστικής in vitro φαίνεται ότι σχετίζονται με αυτά τα επίπεδα επιστροφής δαπανών, διότι χρεώνονται υψηλότερες τιμές στα κράτη μέλη όπου ο πελάτης (δηλαδή το εργαστήριο) μπορεί να επιτύχει υψηλότερες τιμές μέσω του υψηλότερου ποσοστού επιστροφής δαπανών.
(53) Άλλα στοιχεία που υποδεικνύουν την ύπαρξη εθνικών αγορών στα αντιδραστήρια είναι το γεγονός ότι όλοι οι κύριοι ανταγωνιστές έχουν εθνικά συστήματα διανομής και η ύπαρξη σημαντικών διαφορών στο μερίδιο αγοράς των μερών σε γειτονικές γεωγραφικές περιοχές (βλέπε κατωτέρω).
(54) Όσον αφορά τα όργανα, τα μέρη υποστηρίζουν ότι δεν είναι σε θέση να παρουσιάσουν μια αποτελεσματική σύγκριση τιμών. Πάντως, από τους άλλους λόγους που αναφέρθηκαν ανωτέρω προκύπτει ότι οι αγορές οργάνων είναι επίσης οι εθνικές αγορές. Επειδή η ταχεία και αξιόπιστη εξυπηρέτηση είναι ιδιαίτερα σημαντική για τη μείωση του χρόνου βλάβης του μηχανήματος, οι πελάτες αγοράζουν όργανα από την τοπική αγορά. Οι διαφορές στα εθνικά ιατρικά συστήματα οδηγούν σε διαφορές στο μέγεθος των εργαστηρίων και, συνεπώς, σε διαφορές στη χρησιμοποιούμενη τεχνολογία. Όλοι οι ανταγωνιστές έχουν συστήματα διανομής στο επίπεδο των κρατών μελών και υπάρχουν αισθητές διαφορές στα μερίδια αγοράς των μερών μεταξύ γειτονικών γεωγραφικών αγορών.
(55) Τόσο για τα αντιδραστήρια όσο και για τα όργανα, οι εθνικοί κανονισμοί διαδραματίζουν ορισμένο ρόλο, αλλά είναι λιγότερο περιοριστικοί απ' ότι στην περίπτωση των φαρμακευτικών προϊόντων. Η Επιτροπή προετοιμάζει οδηγία για την εναρμόνιση των εθνικών κανονισμών στον τομέα της διαγνωστικής in vitro. Η οδηγία, η οποία ενδέχεται να θεσπιστεί το 1998, δεν θα έχει, πάντως, άμεση ισχύ διότι για την εφαρμογή της θα προβλεφθεί χρονικό διάστημα αρκετών ετών. Θα πρέπει επίσης να σημειωθεί ότι οι προσπάθειες εναρμόνισης αφορούν μόνον τα θέματα της έγκρισης των προϊόντων και όχι το ζήτημα της έγκρισης επιστροφής δαπανών που θα εξακολουθήσει να καθορίζεται από κάθε κράτος μέλος. Σε ανεξάρτητη μελέτη της αγοράς που υπέβαλαν τα μέρη σημειώνεται σχετικά ότι, «κατά συνέπεια, ενδέχεται να επιτραπεί σε μια επιχείρηση να πωλεί ένα προϊόν σε κάθε χώρα της ΕΕ αλλά να μην εξασφαλίζει υψηλό κύκλο εργασιών διότι εγκρίνεται μικρό ποσοστό επιστροφής δαπανών».
(56) Με βάση τα ανωτέρω θεωρείται ότι οι αγορές του προϊόντος εξακολουθούν ουσιαστικά να είναι οι εθνικές αγορές.
3. Αξιολόγηση
(57) Η Επιτροπή κατέληξε στο συμπέρασμα ότι η πράξη, με τη μορφή που κοινοποιήθηκε, θα οδηγήσει στη δημιουργία ή στην ενίσχυση δεσπόζουσας θέσης σε ορισμένες εθνικές αγορές αντιδραστηρίων και οργάνων κλινικής χημείας, όπως περιγράφεται κατωτέρω. Πέραν τούτου, η πράξη θα ενισχύσει τη δεσπόζουσα θέση της Roche στους ανιχνευτές DNA.
α) Κλασική κλινική χημεία (αντιδραστήρια και όργανα)
1. Επιπτώσεις από τη συγκέντρωση
i) Αυξήσεις στα μερίδια αγοράς
(58) Οι δραστηριότητες των μερών αλληλεπικαλύπτονται στα αντιδραστήρια κλινικής χημείας, καθώς επίσης και στα όργανα που χρησιμοποιούνται για την εκτέλεση των δοκιμών. Δεν υπάρχει αλληλοεπικάλυψη στις λωρίδες ταχείας δοκιμής, διότι η Roche δεν έχει δραστηριότητα στην αγορά αυτή.
(59) Στα αντιδραστήρια κλινικής χημείας, τα μέρη διαθέτουν συνολικό μερίδιο αγοράς [&lt; 50 %] στον ΕΟΧ (BM [&lt; 40 %], Roche [&lt; 5 %]). Σε εθνική βάση, όλα τα κράτη μέλη αποτελούν επηρεαζόμενες αγορές. Στον ακόλουθο πίνακα που βασίζεται στα στοιχεία των μερών εμφανίζονται τα μερίδιά τους στην αγορά κατά το 1996:
ΘΕΣΗ ΠΗΝΑΚΑ
(60) Όσον αφορά τα όργανα, στατιστικές πληροφορίες υπάρχουν μόνο για το σύνολο όλων των οργάνων διαγνωστικής in vitro. Σ' αυτή τη βάση, όλα τα κράτη μέλη θα αποτελούν επηρεαζόμενες αγορές. Σύμφωνα με τα μέρη, οι αλληλοεπικαλύψεις για το σύνολο των οργάνων έχουν ως εξής: Αυστρία (Roche [&lt; 20 %], BM [&lt; 50 %]), Βέλγιο (Roche [&lt; 10 %], BM [&lt; 30 %]), Δανία (Roche [&lt; 20 %], BM [&lt; 20 %]), Φινλανδία (Roche [&lt; 10 %], BM [&lt; 20 %]), Γαλλία (Roche [&lt; 10 %], BM [&lt; 10 %]), Γερμανία (Roche [&lt; 10 %], BM [&lt; 20 %]), Ελλάδα (Roche [&lt; 10 %], BM [&lt; 20 %]), Ιταλία (Roche [&lt; 10 %], BM [&lt; 20 %]), Κάτω Χώρες (Roche δ.υ., BM [&lt; 60 %]), Νορβηγία (Roche [&lt; 10 %], BM [&lt; 40 %]), Πορτογαλία (Roche δ.υ., BM [&lt; 30 %]), Ισπανία (Roche [&lt; 10 %], BM [&lt; 20 %]), Σουηδία (Roche [&lt; 20 %], BM [&lt; 30 %]), Ηνωμένο Βασίλειο και Ιρλανδία (Roche [&lt; 10 %], BM [&lt; 20 %]).
(61) Επειδή τα μέρη διαθέτουν περιορισμένο μερίδιο στην ανοσοχημεία, στην αιματολογία και στη μικροβιολογία, αυτά τα συνολικά μερίδια αγοράς μειώνουν τη σημασία του μεριδίου που έχουν τα μέρη στην αγορά οργάνων κλινικής χημείας. Δεδομένης της στενής σχέσης μεταξύ των πωλήσεων οργάνων και των πωλήσεων αντιδραστηρίων, η Επιτροπή θεωρεί ότι τα μερίδια αγοράς των μερών στα όργανα θα πρέπει να σχετίζονται στενά με τα αντίστοιχα μερίδια στα αντιδραστήρια. Εάν υπάρχουν αποκλίσεις, τα μέρη θα πρέπει, λογικά, να διαθέτουν μεγαλύτερα μερίδια αγοράς στα όργανα, δεδομένου ότι υπάρχουν μικροί προμηθευτές αντιδραστηρίων οι οποίοι δεν πωλούν όργανα αλλά τα προϊόντα τους χρησιμοποιούνται για τα όργανα των κυριοτέρων ανταγωνιστών. Συνεπώς, οι ανταγωνιστές αυτοί θα μειώνουν τα μερίδια αγοράς των μερών στα αντιδραστήρια αλλά όχι στα όργανα. Στην κοινοποίηση τα μέρη ανέφεραν επίσης ότι θα πρέπει να υπάρχει μεγάλη αντιστοιχία μεταξύ των μεριδίων αγοράς στα όργανα και των αντιστοίχων στα αντιδραστήρια. Την ίδια άποψη εξέφρασαν η Dade Behring στην κοινοποίησή της στην υπόθεση IV/M.954. Κατά συνέπεια, η Επιτροπή θεωρεί ότι τα ανωτέρω μερίδια αγοράς στα αντιδραστήρια κλινικής χημείας είναι αντιπροσωπευτικά του μεριδίου αγοράς που έχουν τα μέρη στα όργανα κλινικής χημείας. Κατά τη διάρκεια της διαδικασίας τα μέρη δεν διαφώνησαν με αυτή τη υπόθεση.
(62) Όπως φαίνεται από τον ανωτέρω πίνακα, η BM έχει μεγάλα μερίδια αγοράς και είναι ο ηγέτης της αγοράς σε όλα τα κράτη μέλη. Υπάρχουν διάφοροι ανταγωνιστές που κυμαίνονται από διεθνείς εταιρείες με παρουσία στα περισσότερα κράτη μέλη έως παραγωγούς αντιδραστηρίων που απασχολούν λιγότερο από 10 άτομα, και οι οποίοι έχουν δραστηριότητα μόνο στη χώρα καταγωγής τους. Το μερίδιο αγοράς των ανταγωνιστών αυτών κυμαίνεται από το ένα κράτος μέλος στο άλλο. Οι σημαντικότεροι ανταγωνιστές είναι (κατά μέγεθος του μεριδίου αγοράς) οι: Johnson & Johnson (J& J), Beckman, Bayer, Dade Behring, Merck KGaA (Merck) και Olympus.
(63) Στο σύνολο του ΕΟΧ, το μερίδιο αγοράς της BM είναι σημαντικά υψηλότερο από τα μερίδια των ανταγωνιστών αυτών. Το μέγεθός του ισούται με το άθροισμα των μεριδίων αγοράς των επομένων πέντε κυριοτέρων ανταγωνιστών. Είναι μεγαλύτερο από το τριπλάσιο αυτού της J& J και Beckman και περισσότερο από το πενταπλάσιο της Bayer, της Dade Behring ή της Merck. Το μερίδιο αγορά της Olympus ανέρχεται μόνο στο ήμισυ αυτού των εν λόγω ανταγωνιστών. Το μερίδιο αγοράς της Roche είναι μικρότερο από αυτό της J& J, Beckman και της Bayer αλλά ισούται περίπου με αυτό της Merck και της Dade Behring.
(64) Από τη μελέτη του ανωτέρω πίνακα προκύπτει η θέση των ανταγωνιστών στις διάφορες γεωγραφικές αγορές και η σημασία των αθροισμάτων των μεριδίων αγοράς που δημιουργούνται από τη συγκέντρωση.
(65) Στην Αυστρία και στη Γερμανία, η BM διαθέτει μερίδιο αγοράς που υπερβαίνει το 50 %. Η διαφορά από το μερίδιο αγοράς του αμέσως επόμενου ανταγωνιστή (Αυστρία: 60 %, Γερμανία: 40 %) αποτελεί ήδη ένδειξη ότι κανείς ανταγωνιστής δεν είναι σε θέση να απειλήσει τη θέση της BM στις αγορές αυτές. Όσον αφορά τη Γερμανία, τούτο αναγνωρίζεται από τη Roche, η οποία στο έγγραφο «Roche Diagnostics Chemistry Laboratory Systems International Marketing Plan 1997-1999» αναφέρει ότι η BM έχει δεσπόζουσα θέση. Η συγκέντρωση θα ενισχύσει περαιτέρω αυτή τη δεσπόζουσα θέση στην Αυστρία διότι θα εξαφανίσει τον δεύτερο σε μέγεθος ανταγωνιστή από την αγορά. Στη Γερμανία, το άθροισμα των μεριδίων αγοράς θα αυξήσει ακόμα περισσότερο τη διαφορά μεταξύ της BM και των ανταγωνιστών της.
(66) Στην Ισπανία, η BM διαθέτει ήδη μερίδιο αγοράς τέσσερις φορές μεγαλύτερο από αυτό του επόμενου ανταγωνιστή. Ιδιαίτερο χαρακτηριστικό της αγοράς αυτής αποτελεί ότι ο ιδιοκτήτης της Instrumentation Laboratory είναι επίσης ο διανομέας της J& J στην Ισπανία. Αλλά ακόμη και το άθροισμα των μεριδίων αγοράς των δύο αυτών εταιρειών ισούται μόνο με το ένα τρίτο του μεριδίου της BM. Η θέση της BM στην αγορά αυτή δεν μπορεί, κατά συνέπεια, να απειληθεί από κανένα ανταγωνιστή. Η πρόσθεση του μεριδίου της Roche θα αυξήσει ακόμη περισσότερο τη διαφορά αυτή.
(67) Η BM διαθέτει και στην Πορτογαλία μερίδιο αγοράς τέσσερις φορές μεγαλύτερο από αυτό των επόμενων ανταγωνιστών. Η άθροιση του μεριδίου αγοράς της Roche που είναι [&lt; 10 %] θα αυξήσει περαιτέρω αυτή τη διαφορά και θα εξαλείψει, στην αγορά αυτή, τις επιπτώσεις στον ανταγωνισμό που προέρχονται από τον έναν από τους πέντε μεγαλύτερους ανταγωνιστές της.
(68) Στη Φινλανδία, η BM διαθέτει μερίδιο αγοράς δύο φορές μεγαλύτερο από αυτό του επόμενου ανταγωνιστή. Μαζί με τη Roche, το συνολικό μερίδιο αγοράς θα προσεγγίζει το 50 % και θα είναι μεγαλύτερο από το άθροισμα των μεριδίων των τριών επομένων ανταγωνιστών.
(69) Στη Σουηδία, το μερίδιο αγοράς της BM είναι μεγαλύτερο από το διπλάσιο του μεριδίου της J& J, του μεγαλύτερου ανταγωνιστή της. Η Roche θα αυξήσει τη διαφορά αυτή κατά [&lt; 10 %]. Συνολικά το μερίδιο των Roche/BM θα ισούται με το άθροισμα των μεριδίων των επομένων πέντε ανταγωνιστών.
(70) Στην Ιταλία, το μερίδιο αγοράς της BM είναι σχεδόν διπλάσιο από αυτό του επόμενου ανταγωνιστή. Μαζί με τη Roche το συνολικό μερίδιο αγοράς θα προσεγγίζει το 50 % και θα είναι μεγαλύτερο από το άθροισμα των μεριδίων των επομένων δύο ανταγωνιστών.
(71) Η Δανία αποτελεί ιδιαίτερη περίπτωση καθόσον το μερίδιο αγοράς της BM είναι μικρότερο από το μέσο μερίδιό της στην Ευρώπη, αλλά η Roche διαθέτει πολύ μεγάλο μερίδιο αγοράς. Ο συνδυασμός Roche/BM θα αποτελέσει τον αναμφισβήτητο ηγέτη στην εν λόγω αγορά με μερίδιο που θα είναι περισσότερο από το διπλάσιο αυτού του επόμενου ανταγωνιστή.
(72) Στη Νορβηγία, το μερίδιο αγοράς της BM είναι μεγαλύτερο αλλά υπάρχουν δύο ανταγωνιστές το άθροισμα των μεριδίων των οποίων είναι μεγαλύτερο από αυτό του αθροίσματος των μεριδίων της Roche και της BM.
(73) Στο Βέλγιο, στις Κάτω Χώρες, στη Γαλλία, στην Ελλάδα, στο Ηνωμένο Βασίλειο και στην Ιρλανδία δεν προκύπτει από την έρευνα πρόβλημα ανταγωνισμού διότι το άθροισμα των μεριδίων αγοράς των μερών είναι συγκριτικά μικρότερο και διότι στις αγορές αυτές υπάρχουν ανταγωνιστές με συγκρίσιμα μερίδια αγοράς.
ii) Σύνολο των χρησιμοποιούμενων οργάνων
(74) Πέραν των μεγάλων μεριδίων αγοράς, από την έρευνα προκύπτει ότι η Roche και η BM θα διαθέτουν, ύστερα από τη συγκέντρωση, ισχυρό πλεονέκτημα διότι θα έχουν τον μεγαλύτερο συνολικό αριθμό χρησιμοποιούμενων οργάνων, δηλαδή τον αριθμό οργάνων που πωλήθηκαν κατά το παρελθόν και εξακολουθούν να χρησιμοποιούνται. Το σύνολο των χρησιμοποιούμενων οργάνων έχει ιδιαίτερη σημασία (μεγαλύτερη σημασία και από τον αριθμό των οργάνων που πωλούνται ένα συγκεκριμένο έτος) για δύο κυρίως λόγους: Πρώτον, καθορίζει σε μεγάλο βαθμό τις πωλήσεις των αντιδραστηρίων κατά τη διάρκεια του χρόνου ζωής του οργάνου (συνήθως πέντε έως οκτώ έτη). Δεύτερον, το σύνολο των χρησιμοποιούμενων οργάνων επηρεάζει σημαντικά τις μελλοντικές πωλήσεις οργάνων διότι για έναν προμηθευτή είναι ευκολότερο να διαθέσει ένα όργανο σε έναν υφιστάμενο πελάτη οργάνων κλινικής χημείας, όπου γνωρίζει όλους τους λαμβάνοντες αποφάσεις καθώς επίσης και τις ανάγκες αντικατάστασης, παρά σε έναν πελάτη του τομέα της κλινικής χημείας με τον οποίο ο προμηθευτής δεν είχε προηγουμένως σχέσεις. Επειδή συχνά οι λαμβάνοντες αποφάσεις για τα όργανα κλινικής χημείας δεν είναι τα ίδια πρόσωπα με αυτά που αποφασίζουν αγορές άλλων οργάνων διαγνωστικής in vitro, ακόμη και ένας προμηθευτής με μεγάλο σύνολο χρησιμοποιούμενων οργάνων σε άλλα όργανα, όπως η Abbott, δεν θα έχει αντίστοιχη πρόσβαση σε πελάτες όσον αφορά τα όργανα κλινικής χημείας.
(75) Η επιλογή ενός ορισμένου οργάνου από τον πελάτη τείνει να έχει δεσμευτικό αποτέλεσμα, ανεξάρτητα από το εάν αυτός έχει αγοράσει το όργανο ή αυτό του παραχωρήθηκε από τον προμηθευτή ως αντάλλαγμα για τη σύναψη σύμβασης προμήθειας αντιδραστηρίων. Αυτό το δεσμευτικό αποτέλεσμα προκύπτει τόσο από τις συμβατικές υποχρεώσεις όσο και από την οικονομική σκέψη για τη λειτουργία ενός εργαστηρίου. Εάν ο πελάτης έχει αγοράσει ένα όργανο, αυτό, κανονικά, δεν θα το αντικαταστήσει πριν από το τέλος της περιόδου απόσβεσής του (συνήθως πέντε έτη). Εάν το όργανο έχει παραχωρηθεί στον πελάτη, οι συμβάσεις προμήθειας αντιδραστηρίων που συνάπτει η Roche και η BM έχουν, συνήθως, διάρκεια πέντε ετών. Κατά τη διάρκεια της συμβατικής περιόδου ο πελάτης δεσμεύεται να αγοράζει αντιδραστήρια (η υποχρέωση αυτή εκφράζεται είτε σε όρους ορισμένης ετήσιας αξίας είτε σε ορισμένο ελάχιστο αριθμό κιτ δοκιμών) από τον προμηθευτή του οργάνου για αρκετά έτη. Οι τυποποιημένες συμβάσεις που υπέβαλε η Roche δεν προβλέπουν τη δυνατότητα πρόωρης λήξης της σύμβασης. Η εν λόγω υποχρέωση ετήσιας αγοράς υπολογίζεται μεμονωμένα για κάθε πελάτη βάσει της προβλεπόμενης ετήσιας κατανάλωσής του. Οι πελάτες διαθέτουν επίσης οικονομικό κίνητρο να συγκεντρώσουν όσο το δυνατόν μεγαλύτερο τμήμα ορισμένων δοκιμών σε ένα συγκεκριμένο όργανο, διότι τούτο αποτελεί τον πλέον άμεσο τρόπο να μειωθεί το κόστος κάθε δοκιμής (βέλτιστη χρήση του επενδεδυμένου κεφαλαίου, ελαχιστοποίηση κόστους κατάρτισης του προσωπικού, κ.λπ.). Η συνολική τιμή που καταβάλει ο πελάτης θα περιλαμβάνει επίσης ένα ενοίκιο για το όργανο. Ο υπολογισμός του τελευταίου λαμβάνει υπόψη του την αρχική τιμή του οργάνου, τη συμβατική περίοδο, την αξία του στο τέλος αυτής της περιόδου και δαπάνες κεφαλαίου. Συνήθως, η σύμβαση περιλαμβάνει επίσης πρόσθετες υπηρεσίες, όπως η εκπαίδευση του προσωπικού του πελάτη, η συντήρηση και η προμήθεια αναλώσιμων.
(76) Με σύνολο χρησιμοποιούμενων οργάνων που ανέρχεται περίπου σε [&lt; 9 000] όργανα κλινικής χημείας (η BM [&lt; 6 200] και η Roche [&lt; 2 400]), το σύνολο των χρησιμοποιούμενων οργάνων που διαθέτουν τα μέρη στον ΕΟΧ θα είναι τουλάχιστον τριπλάσιο από αυτό που διαθέτουν οι επόμενοι ανταγωνιστές (η J& J και η Bayer διαθέτουν μαζί λιγότερο από 2 300 όργανα) και θα υπερβαίνει αυτό του επόμενου ανταγωνιστή σε όλα τα κράτη μέλη. Στον ακόλουθο πίνακα φαίνεται το σύνολο των χρησιμοποιούμενων οργάνων που διαθέτουν τα μέρη και οι κυριότεροι ανταγωνιστές τους στα κράτη μέλη στα οποία, όπως φαίνεται από τα μερίδια αγοράς, υπάρχουν προβλήματα στον ανταγωνισμό.
ΘΕΣΗ ΠΗΝΑΚΑ
(77) Το μεγάλο σύνολο χρησιμοποιούμενων οργάνων, με τον αντίστοιχο αριθμό πελατών θα ενισχύσει τη θέση των μερών στην αγορά. Σχετικά, σε έγγραφο που υπέβαλε η Roche με την κοινοποίηση περιλαμβάνεται η ακόλουθη εκτίμηση: «...με δεδομένα τον μεγάλο αριθμό των χρησιμοποιούμενων οργάνων που διαθέτει [η BM] και τη μεγάλη παραγωγή αντιδραστηρίων, η BM είναι σε θέση να επιτύχει σημαντικές οικονομίες κλίμακας και πολύ μεγάλα περιθώρια κέρδους στον τομέα της κλινικής χημείας [ . . . ], η αναλογία δραστηριοτήτων μεταξύ πωλήσεων οργάνων και αντιδραστηρίων είναι πολύ καλή (75/25) [75 % αντιδραστήρια] και η ποιότητα των αντιδραστηρίων της BM, μολονότι αποτελούν ανοικτό σύστημα, επιτυγχάνει μεγάλο ποσοστό δέσμευσης σε σχέση με τα διατεθέντα όργανα, επιτρέποντας έτσι στη BM να διατηρήσει τα περιθώρια αυτά».
(78) Θα πρέπει να σημειωθεί ότι η συγκέντρωση δεν θα αθροίσει, μόνον, αριθμητικά τα δύο μεγαλύτερα σύνολα χρησιμοποιούμενων οργάνων στην Ευρώπη. Οι σχετικές δραστηριότητες των δύο επιχειρήσεων είναι επίσης συμπληρωματικές σε μεγάλο βαθμό, υπό την έννοια ότι θα διαθέτουν μαζί μοναδική πληρότητα σε όλο το φάσμα μεγεθών των οργάνων. Ενώ η BM συγκεντρώνεται, κατά παράδοση, στο μεσαίο και στο ανώτερο τμήμα της αγοράς, η Roche είναι, κατά παράδοση, ισχυρότερη στον τομέα των μικρών οργάνων με το όργανό της «Cobas Mira». Τούτο σημαίνει ότι οι υφιστάμενοι ανταγωνιστές θα αντιμετωπίσουν αυξημένες δυσκολίες για να απειλήσουν το μεγάλο συνολικό μερίδιο των Roche/BM, είτε συνολικά είτε εστιάζοντας σε ορισμένους τομείς της αγοράς.
(79) Από τη σύγκριση του συνόλου των χρησιμοποιούμενων οργάνων της BM και της Roche με αυτό των έξι μεγαλύτεερων ανταγωνιστών στην Ευρώπη (J& J, Beckman, Bayer, Dade Behring, Merck, Olympus) καθίστανται εμφανή τα πλεονεκτήματα που θα έχει ο φορέας που θα δημιουργηθεί από τη συγκέντρωση, στα κράτη μέλη στα οποία θα έχει δεσπόζουσα θέση όπως προκύπτει από το συνολικό μερίδιο αγοράς. Η σύγκριση εστιάζεται σε δύο πτυχές. Πρώτον, εξετάζει το γενικό σύνολο των χρησιμοποιούμενων οργάνων, ανεξάρτητα από το μέγεθος του οργάνου. Ο αριθμός αυτός αποτελεί ένδειξη του αριθμού των πελατών και των επαφών του προμηθευτή. Δεύτερον, εξετάζει το σύνολο των χρησιμοποιούμενων οργάνων ανάλογα με το μέγεθός τους. Έτσι, προκύπτει μια ένδειξη για τις αντίστοιχες πωλήσεις αντιδραστηρίων που συνδέονται με τα διάφορα μεγέθη οργάνων και εξασφαλίζεται η δυνατότητα σύγκρισης των διαφόρων οργάνων.
(80) Στην Αυστρία, η BM διαθέτει το μεγαλύτερο σύνολο χρησιμοποιούμενων οργάνων ενώ η Roche έρχεται δεύτερη. Το σύνολο των χρησιμοποιούμενων οργάνων που διαθέτουν θα είναι σχεδόν τριπλάσιο από το αντίστοιχο άθροισμα των έξι μεγαλύτερων ανταγωνιστών. Η BM διαθέτει επίσης το μεγαλύτερο σύνολο χρησιμοποιούμενων οργάνων σε κάθε τομέα οργάνων εκτός από τα μικρά όργανα, όπου ηγετική θέση έχει η Roche. Σε κάθε τομέα, το σύνολο των χρησιμοποιούμενων οργάνων που διαθέτουν θα είναι σημαντικά μεγαλύτερο από το αντίστοιχο σύνολο των έξι ανταγωνιστών.
(81) Στη Γερμανία, η BM έχει το μεγαλύτερο σύνολο χρησιμοποιούμενων οργάνων ενώ η Roche έρχεται δεύτερη. Το σύνολο των χρησιμοποιούμενων οργάνων που διαθέτουν θα είναι σχεδόν διπλάσιο από αυτό του αθροίσματος των έξι ανταγωνιστών τους. Η BM διαθέτει επίσης το μεγαλύτερο σύνολο χρησιμοποιούμενων οργάνων σε κάθε τομέα. Μαζί με τη Roche θα διαθέτουν, σε κάθε τομέα, σύνολο χρησιμοποιούμενων οργάνων που θα είναι μεγαλύτερο από το άθροισμα των αντίστοιχων συνόλων των έξι ανταγωνιστών τους, με εξαίρεση τον τομέα των οργάνων μεσαίου μεγέθους, όπου το άθροισμα των χρησιμοποιούμενων οργάνων των ανταγωνιστών είναι μεγαλύτερο από αυτό των Roche/BM.
(82) Στην Ισπανία, η BM διαθέτει το μεγαλύτερο σύνολο χρησιμοποιούμενων οργάνων σε κάθε τομέα εκτός από αυτόν των μικρών οργάνων. Η Roche έχει ισχυρή θέση στα μικρά όργανα, ενώ έρχεται τέταρτη στα μεγάλα. Ενωμένες, θα έχουν ίδιο μέγεθος με τους έξι ανταγωνιστές στο σύνολο της αγοράς και σε όλα τα τμήματα της αγοράς, εκτός από τα όργανα μεσαίου μεγέθους.
(83) Στην Πορτογαλία και στη Φινλανδία, η BM διαθέτει το μεγαλύτερο σύνολο χρησιμοποιούμενων οργάνων στο σύνολο της αγοράς και χωριστά σε κάθε τομέα. H Roche διαθέτει το δεύτερο σε μέγεθος σύνολο χρησιμοποιούμενων οργάνων (σχεδόν αποκλειστικά μικρά όργανα). Ενωμένες θα είναι ισχυρότερες από ότι οι έξι ανταγωνιστές τους σε κάθε τομέα.
(84) Στη Σουηδία, η Roche έχει ηγετική θέση στα μικρά όργανα, ενώ η BM έχει ηγετική θέση στα όργανα μεσαίου και μεγάλου μεγέθους. Η Bayer είναι ο μόνος προμηθευτής που διέθεσε ένα πολύ μεγάλου μεγέθους όργανο στην αγορά αυτή. Οι Roche/BM θα είναι εξίσου ισχυρές ή ισχυρότερες από τους ανταγωνιστές τους στο σύνολο της αγοράς και σε κάθε τομέα χωριστά, εκτός από τα πολύ μεγάλα όργανα.
(85) Στη Δανία, η Roche διαθέτει το μεγαλύτερο σύνολο χρησιμοποιούμενων οργάνων ενώ η BM έρχεται τρίτη (μετά τη Bayer). Το σύνολο των χρησιμοποιούμενων οργάνων τους θα είναι το μεγαλύτερο στο σύνολο της αγοράς και σε κάθε τομέα, και θα υπερβαίνει, σε κάθε τομέα, το αντίστοιχο άθροισμα των έξι ανταγωνιστών τους, εκτός από τον τομέα των οργάνων μεσαίου μεγέθους όπου η J& J έχει διαθέσει τον μεγαλύτερο αριθμό οργάνων.
(86) Στην Ιταλία, η BM διαθέτει το μεγαλύτερο σύνολο χρησιμοποιούμενων οργάνων ενώ η Roche έρχεται τρίτη. Η BM έχει επίσης ηγετική θέση σε κάθε τομέα, εκτός από τα μεσαίου μεγέθους όργανα (όπου ηγετική θέση έχει η Beckman). Οι Roche/BM θα υπερέχουν κάθε ανταγωνιστή τους αλλά όχι του συνόλου των έξι ανταγωνιστών.
(87) Στη Νορβηγία, η Roche έχει ηγετική θέση στα μικρά όργανα. Η J& J είναι εξίσου ισχυρή όπως οι Roche/BM στα μεσαίου και μεγάλου μεγέθους όργανα, ενώ η Bayer είναι ισχυρότερη από ότι οι Roche/BM στα πολύ μεγάλου μεγέθους όργανα. Το σύνολο των χρησιμοποιούμενων οργάνων των Roche/BM δεν θα είναι μεγαλύτερο από το αντίστοιχο άθροισμα της J& J και της Bayer.
(88) Από τη σύγκριση φαίνεται ότι στις χώρες στις οποίες η BM διαθέτει δεσπόζουσα θέση πριν από τη συγκέντρωση (δηλαδή στην Αυστρία, στη Γερμανία και στην Ισπανία), ελέγχει σαφώς την πλειοψηφία του συνόλου των χρησιμοποιούμενων οργάνων. Η θέση αυτή θα ενισχυθεί περαιτέρω από την προσθήκη των οργάνων της Roche η οποία συγκεντρώνεται κυρίως στα μικρά όργανα. Στην Πορτογαλία, στη Φινλανδία, στη Σουηδία και στη Δανία, το σύνολο των χρησιμοποιούμενων οργάνων της BM και της Roche θα ισούται με ή θα είναι μεγαλύτερο από το αντίστοιχο άθροισμα των έξι ανταγωνιστών. Στην Ιταλία θα ισούται με το αντίστοιχο άθροισμα των τεσσάρων μεγαλύτερων ανταγωνιστών. Στην περίπτωση της Νορβηγίας, από τη σύγκριση του συνόλου των χρησιμοποιούμενων οργάνων προκύπτει ότι οι Roche/BM δεν θα διαθέτουν δεσπόζουσα θέση διότι οι J& J και Bayer θα είναι σε θέση να απειλήσουν αποτελεσματικά τον ηγέτη της αγοράς.
(89) Κατά συνέπεια, προκύπτει το συμπέρασμα ότι, όσον αφορά τα αντιδραστήρια και τα όργανα, ο συνδυασμός του συνόλου των χρησιμοποιούμενων οργάνων της Roche και της BM θα ενισχύσει τη δεσπόζουσα θέση της BM στην Αυστρία, στη Γερμανία και στην Ισπανία ενώ θα διευκολύνει τη δημιουργία δεσπόζουσας θέσης στην Πορτογαλία, στη Φινλανδία, στη Σουηδία, στη Δανία και στην Ιταλία.
iii) Εξάλειψη της Roche ως ανταγωνιστή
(90) Η συγκέντρωση θα εξαλείψει από την αγορά τη Roche ως ανταγωνιστή. Στην Αυστρία και στη Δανία τούτο αποτελεί σημαντικό περιορισμό του ανταγωνισμού, καθώς η Rοche συγκαταλέγεται μεταξύ των ηγετικών ανταγωνιστών στις εν λόγω αγορές (δεύτερη στην Αυστρία, τρίτη στη Δανία).
(91) Στις αγορές αυτές όπου η Roche δεν βρίσκεται μεταξύ των τριών μεγαλύτερων ανταγωνιστών, θα πρέπει ληφθεί υπόψη το γεγονός ότι η Roche αποτελούσε, κατά τα πρόσφατα έτη, έναν από τους πλέον δυναμικούς ανταγωνιστές στον τομέα της διαγνωστικής in vitro. Σε ανεξάρτητη μελέτη της αγοράς που υπέβαλαν τα μέρη σημειώνεται ότι η Rοche συγκαταλέγεται στις εταιρείες με τη μεγαλύτερη ανάπτυξη στον τομέα της διαγνωστικής in vitro με αύξηση των εσόδων στον τομέα της κλινικής χημείας στην Ευρώπη κατά 7 % από το 1995 έως το 1996. Η σημασία της Roche στον ανταγωνισμό στον τομέα της κλινικής χημείας αυξήθηκε από την επιτυχημένη παρουσίαση της νέας οικογένειας οργάνων Roche Integra. Μολονότι, κατά το παρελθόν, η δραστηριότητά της εστιαζόταν στα μικρά όργανα, το 1995 παρουσίασε αυτό το νέο μεγάλο όργανο. Με το όργανο αυτό άρχισε να αποτελεί αντίπαλο της BM σε έναν τομέα ο οποίος κατά παράδοση αποτελούσε την κύρια δραστηριότητα της τελευταίας.
iv) Αυξημένες δυνατότητες δημιουργίας δέσμης προϊόντων
(92) Η σημασία μιας μεγάλης δέσμης προϊόντων στον ανταγωνισμό και η προκύπτουσα δυνατότητα δημιουργίας δέσμης προϊόντων από διάφορους τομείς του κλάδου της διαγνωστικής in vitro αναγνωρίστηκε σαφώς από τη Roche. Ο επικεφαλής του τομέα διαγνωστικής της Roche σημειώνει σχετικά: «Πιστεύουμε ότι υπάρχουν πλεονεκτήματα από την ηγετική θέση σε ένα ευρύ φάσμα τομέων της διαγνωστικής: πρώτον, από τη δυνατότητα δημιουργίας δέσμης προϊόντων και υπηρεσιών για την ίδια βάση πελατών και, δεύτερον, από την προσφορά μιας ολοκληρωμένης λύσης για τις ανάγκες των εργαστηρίων...».
(93) Ο επικεφαλής του τομέα της διαγνωστικής στη Roche αποδέχθηκε επίσης ότι μόνον οι Roche/BM έχουν τη δυνατότητα να ενεργήσουν κατ' αυτόν τον τρόπο. Κατά την αξιολόγηση των πλεονεκτημάτων από την απόκτηση ενός άλλου ανταγωνιστή, εκτός της BM, κατέληξε στο συμπέρασμα ότι η Roche, σε συνδυασμό με τον εν λόγω ανταγωνιστή, θα είναι «...η μόνη εταιρεία, με εξαίρεση της BMD [BM] που θα μπορεί να συνδέσει με επιτυχία τη χημεία και την ανοσοχημεία».
(94) Η ανωτέρω εκτίμηση ότι η BM είναι σήμερα ο μόνος προμηθευτής που είναι σε θέση να συνδέσει με επιτυχία τη χημεία και την ανοσοχημεία επιβεβαιώνεται από την ασθενή θέση όλων των υφιστάμενων ανταγωνιστών στον τομέα της κλινικής χημείας και από το γεγονός ότι η Abbott, που κατέχει ηγετική θέση στην ανοσοχημεία, δεν έχει σήμερα δραστηριότητα στην κλινική χημεία. Πέραν τούτου, οι Roche/BM θα είναι επίσης οι μόνες με τη δυνατότητα αυτή διότι είναι ο μόνος ανταγωνιστής που θα μπορούσε να συνδέσει με επιτυχία την κλασική χημεία ή/και την ανοσοχημεία με ανιχνευτές DNA. (βλέπε κατωτέρω).
2. Δυνατότητα αντίδρασης
(95) Από την έρευνα της Επιτροπής προέκυψε ότι ούτε οι υφιστάμενοι και δυνητικοί ανταγωνιστές ούτε η αντισταθμιστική δύναμη στην πλευρά της ζήτησης θεωρείται ότι μπορούν να αντιδράσουν στη δεσπόζουσα θέση των Roche/BM για τους εξής λόγους.
i) Υφιστάμενοι ανταγωνιστές
(96) Τα μερίδια αγοράς των κυριότερων ανταγωνιστών έχουν ήδη εξεταστεί ανωτέρω σε σχέση με τα μερίδια των Roche/BM. Όπως σημειώθηκε εκεί, οι κύριοι ανταγωνιστές είναι η J& J, η Beckman, η Bayer, η Dade Behring, η Merck και η Olympus. Κατά τη μελέτη των επιπτώσεων που έχουν οι ανταγωνιστές για τον ανταγωνισμό πρέπει, εκτός από την ασθενή θέση των εταιρειών αυτών (σε όρους μεριδίου αγοράς και συνόλου χρησιμοποιούμενων οργάνων), να σημειωθεί επίσης ότι δύο από τους πέντε μεγαλύτερους ανταγωνιστές στην Ευρώπη, η Bayer και η Merck, έχουν σταθερά φθίνουσα θέση στην αγορά. Παρατηρητές του κλάδου αμφισβητούν ακόμη και τη δέσμευση της J& J στον κλάδο της διαγνωστικής in vitro.
(97) Όπως αναφέρθηκε ανωτέρω, τα μέρη υποστήριξαν ότι όλες οι εταιρείες με ηγετική θέση στον κλάδο της διαγνωστικής ανέπτυξαν ή αναπτύσσουν αρθρωτά συστήματα οργάνων νέας γενεάς, που θα καλύπτουν την κλινική χημεία, την ανοσοχημεία και τη λοιμώδη ανοσοπαθολογία (9). Τα μέρη έχουν την άποψη ότι τούτο θα αποτελέσει ισχυρή αντίδραση στην υφιστάμενη ηγετική θέση της BM στην κλινική χημεία.
(98) Τα μέρη υποστήριξαν ότι η Abbott, η Beckman, η Dade Behring και η Bayer αναπτύσσουν επίσης τέτοια «ολοκληρωμένα συστήματα οργάνων». Μολονότι είναι γεγονός ότι ορισμένα τέτοια σχέδια ανάπτυξης βρίσκονται σε εξέλιξη, η Επιτροπή δεν θεωρεί πειστικά τα επιχειρήματα των μερών. Όπως προκύπτει από τον όρο «αρθρωτά», αυτά τα όργανα νέας γενεάς θα αποτελούνται από διάφορα τμήματα που θα είναι προσαρμοσμένα ώστε να λειτουργούν μαζί ως ένα σύστημα. Συνεπώς, θα υπάρχει ένα τμήμα που θα εκτελεί δοκιμές κλινικής χημείας, άλλο που θα εκτελεί δοκιμές ανοσοχημείας, κ.λπ.
(99) Κανένα από τα εν λόγω αρθρωτά συστήματα οργάνων δεν κυκλοφορεί ακόμη στο εμπόριο στον ΕΟΧ ή αλλού στον κόσμο. Φαίνεται ότι το πρώτο σύστημα που μπορεί να θεωρηθεί αρθρωτό, το RXL της Dade Behring, δεν περιλαμβάνει ακόμα το τμήμα δοκιμών ετερογενούς ανοσοχημείας. Το άλλο τμήμα που καλύπτει την κλινική χημεία και τις HIA κυκλοφορεί στο εμπόριο στις Ηνωμένες Πολιτείες Αμερικής. Τα μέρη δεν αιτιολόγησαν την άποψή τους ότι η ενδεχόμενη εμφάνιση του οργάνου RXL στην Ευρώπη θα βελτιώσει σημαντικά τη θέση της Dade Behring στην αγορά κλινικής χημείας. Δεν αιτιολόγησαν επίσης το γιατί άλλο αρθρωτό σύστημα οργάνων που θα εμφανίσει η Beckman, η Bayer ή κάποια άλλη εταιρεία που έχει ήδη δραστηριότητα στην αγορά κλινικής χημείας, θα βελτιώσει τη θέση στην αγορά του προμηθευτή αυτού. Κατά συνέπεια, ενώ δεν αποκλείει την εμφάνιση συστημάτων αρθρωτών οργάνων στο μέλλον στην ευρωπαϊκή αγορά, η Επιτροπή θεωρεί ότι τα μέρη δεν απέδειξαν ότι η εξέλιξη αυτή ενδέχεται να αλλοιώσει σημαντικά τα χαρακτηριστικά της αγοράς στον τομέα της κλινικής χημείας, δηλαδή τη σημασία του μεγάλου αριθμού χρησιμοποιούμενων οργάνων για την εξασφάλιση των μελλοντικών πωλήσεων αντιδραστηρίων και για την αντικατάσταση των οργάνων (βλέπε ανωτέρω). Επιπλέον, οι δηλώσεις των μερών σχετικά με τα συστήματα αρθρωτών οργάνων, θεωρούν ότι όλοι οι πελάτες θα ενδιαφέρονται για τα εν λόγω νέα συστήματα, υπόθεση που δεν είναι αποδεκτή ακόμη και εάν αυτά καταστούν πολύ προσιτά στο ορατό μέλλον. Όπως προκύπτει σαφώς από τις απαντήσεις των πελατών στην έρευνα της Επιτροπής, καθώς και από το υφιστάμενο σύνολο των χρησιμοποιούμενων οργάνων στον τομέα της κλινικής χημείας, οι πελάτες έχουν σημαντικά κυμαινόμενες ανάγκες σε όρους μεγέθους, απόδοσης του οργάνου και είδους δοκιμών που μπορεί αυτό να εκτελέσει. Τέλος, είναι επίσης σημαντικό ότι οι απόψεις των μερών όσον αφορά την άμεση επίπτωση των συστημάτων αρθρωτών οργάνων φαίνεται βρίσκονται σε αντίφαση με τη λογική της προτεινόμενης αγοράς της BM από τη Roche. Εάν αυτά τα νέα όργανα επρόκειτο να αποτελούν απειλή για τη θέση της BM, όπως υποστηρίζεται από τα μέρη, δεν θα είχε νόημα να καταβάλλει η Roche 11 δισεκατομμύρια δολλάρια ΗΠΑ, διότι το πλεονέκτημά της βρίσκεται στον τομέα της κλινικής χημείας. Από τα ανωτέρω φαίνεται ότι η ενδεχόμενη εμφάνιση συστημάτων αρθρωτών οργάνων δεν θα μεταβάλει θεμελιωδώς στο ορατό μέλλον τα κύρια χαρακτηριστικά της αγοράς στον τομέα της διαγνωστικής κλινικής χημείας (αντιδραστήρια και όργανα).
(100) Με βάση τα ανωτέρω μπορεί να εξαχθεί το συμπέρασμα ότι στις χώρες όπου η συγκέντρωση ενδέχεται να δημιουργήσει ή να ενισχύσει δεσπόζουσα θέση, οι υφιστάμενοι ανταγωνιστές δεν είναι ήδη σε θέση να απειλήσουν αποτελεσματικά την ηγετική θέση των Roche/BM σε όρους μεριδίου αγοράς και συνόλου χρησιμοποιούμενων οργάνων. Ούτε πρέπει επίσης να αναμένεται ότι η ενδεχόμενη ανάπτυξη και η κυκλοφορία στο εμπόριο συστημάτων αρθρωτών οργάνων από κάποια από τις εταιρείες αυτές θα ενισχύσει σημαντικά τη δυνατότητά της να απειλήσει τη θέση των Roche/BM.
ii) Αγοραστική δύναμη
(101) Η πλευρά της ζήτησης μπορεί να διαιρεθεί βάσει διαφόρων κριτηρίων, τα σημαντικότερα από τα οποία είναι το καθεστώς ιδιοκτησίας (δημόσια ή ιδιωτικά εργαστήρια), οι απαιτήσεις ποσότητας/απόδοσης (μικρά - μεγάλα εργαστήρια) και το καθεστώς τους (νοσοκομειακά εργαστήρια - εξειδικευμένα εργαστήρια - ιδιωτικά ιατρεία). Ο αριθμός και το μέγεθος των πελατών αυτών διαφέρουν από το ένα κράτος μέλος στο άλλο και εξαρτώνται από την οργάνωση του εθνικού συστήματος υγείας. Σε ορισμένα κράτη μέλη υφίσταται μια συγκέντρωση της ζήτησης λόγω των κοινών αγορών των δημοσίων εργαστηρίων. Αυτές οι κοινές αγορές πάντως, ποτέ δεν πραγματοποιούνται σε εθνικό επίπεδο. Συνδυάζεται απλώς, η ζήτηση των τοπικών ή των περιφερειακών αρχών. Κατά συνέπεια, σε κάθε κράτος μέλος, ανεξάρτητα από εθνικές ιδιαιτερότητες, η πλευρά της ζήτησης είναι πολύ περισσότερο κατακερματισμένη από την πλευρά της προσφοράς.
(102) Σύμφωνα με την κοινοποίηση, αυτός ο κατακερματισμός στην πλευρά της ζήτησης αντικατοπτρίζεται στη βάση πελατών της Roche και της BM. Σε καμία από τις χώρες στις οποίες από την έρευνα προκύπτει πρόβλημα στον ανταγωνισμό, ο μεγαλύτερος πελάτης των μερών δεν αντιστοιχεί σε σημαντικό τμήμα των πωλήσεών τους σε αντιδραστήρια κλινικής χημείας. Το υψηλότερο ποσοστό (13 %) υπάρχει στις πωλήσεις της Roche στη Φινλανδία και στην Πορτογαλία. Στις λοιπές περιπτώσεις, ο μεγαλύτερος πελάτης της BM σε αυτά τα κράτη μέλη αντιστοιχεί στο 1 έως 8 %. Όσον αφορά τη Roche, το αντίστοιχο ποσοστό κυμαίνεται από 1 έως 10 %.
(103) Κατά συνέπεια, τα μέρη δεν αντιμετωπίζουν μεγάλους πελάτες στους οποίους αναλογεί σημαντικό ποσοστό της συνολικής ζήτησης σε κάθε χώρα. Για τον λόγο αυτό δεν θα πρέπει να αναμένεται ότι ακόμα και οι μεγαλύτεροι αυτοί πελάτες διαθέτουν αντισταθμιστική δύναμη. Η εκτίμηση αυτή επιβεβαιώνεται από το γεγονός ότι ο ιδιοκτήτης του μεγαλυτέρου ομίλου ιδιωτικών εργαστηρίων στον ΕΟΧ (έδρα στη Γερμανία) δεν θεωρεί ότι είναι σε θέση να μειώσει την ισχύ των Roche/BM στην αγορά.
(104) Η διενέργεια διαγωνισμών δεν αυξάνει σε μεγάλο βαθμό την αντισταθμιστική δύναμη των πελατών. Σύμφωνα με παρατηρήσεις των μερών, οι διαγωνισμοί διαδραματίζουν σημαντικό ρόλο (δηλαδή αντιστοιχούν σε περισσότερο από το 20 % της συνολικής ζήτησης) μόνο στην Ιταλία, στην Ισπανία, στην Πορτογαλία, στην Ελλάδα και στο Ηνωμένο Βασίλειο. Στην Ελλάδα και στο Ηνωμένο Βασίλειο, η συγκέντρωση δεν θα δημιουργήσει δεσπόζουσα θέση. Στις άλλες χώρες δεν αναμένεται ότι οι διαγωνισμοί είναι σε θέση να αντισταθμίσουν τη θέση των Roche/BM. Τούτο θα συνέβαινε μόνο στην περίπτωση κατά την οποία υπήρχε περιορισμένος αριθμός μεγάλων διαγωνισμών που προκηρύσσονται από κεντρικούς οργανισμούς προμηθειών. Στην Ιταλία, πάντως, οι μεγάλες επιχειρήσεις στον τομέα της διαγνωστικής συμμετείχαν σε 2 000 περίπου διαγωνισμούς που προκηρύχθηκαν το 1996 από διάφορες περιφερειακές αρχές. Κατά την ίδια περίοδο, στην Πορτογαλία και στην Ισπανία, η Roche συμμετείχε σε 150 έως 200 διαγωνισμούς σε κάθε χώρα, ενώ η BM σε 300 έως 600. Οι κεντρικές αρχές προκήρυξαν λιγότερο από το 3 % των διαγωνισμών αυτών.
(105) Με βάση τα ανωτέρω προκύπτει το συμπέρασμα ότι, όπως φαίνεται από διαρθρωτικούς παράγοντες, η θέση των μερών στην αγορά δεν θα περιοριστεί από την αντισταθμιστική αγοραστική δύναμη που θα προέρχεται από την πλευρά της ζήτησης.
iii) Δυνητικός ανταγωνισμός
(106) Οι φραγμοί εισόδου στην αγορά διαγνωστικής στον τομέα της κλινικής χημείας είναι υψηλοί. Η είσοδος στην αγορά σε σημαντικό βαθμό θα απαιτήσει μεγάλες επενδύσεις. Το κόστος ανάπτυξης ενός νέου συστήματος (όργανο και αντίστοιχα αντιδραστήρια) εκτιμώνται από την German Diagnostic Manufacturers Association (της οποίας αποτελούν μέλη τόσο η Roche όσο και η BM) από 25 έως 150 εκατομμύρια Ecu. Σε ανεξάρτητη μελέτη της αγοράς που υπέβαλαν τα μέρη εκτιμάται ότι το κόστος αυτό υπερβαίνει τα 250 εκατομμύρια Ecu. Επιπλέον, μια νεοεισερχόμενη επιχείρηση θα ήταν υποχρεωμένη να επωμισθεί τις δαπάνες εγκατάστασης του αναγκαίου οργανισμού πωλήσεων και εξυπηρέτησης. Σε έγγραφα που υπέβαλαν τα μέρη φαίνεται επίσης η ύπαρξη σημαντικών οικονομιών κλίμακας. Επιπλέον, κάθε νεοεισερχόμενος θα πρέπει να αντιμετωπίσει το γεγονός ότι οι δυνητικοί πελάτες του είναι σε μεγάλο βαθμό δεσμευμένοι από τα υφιστάμενα όργανά τους που είναι σε λειτουργία και, κατά συνέπεια, θα διστάζουν να αντικαταστήσουν τα όργανα αυτά πριν από την απόσβεσή τους.
(107) Το ύψος των φραγμών εισόδου αποδεικνύεται από το γεγονός ότι η μόνη αξιόλογη είσοδος κατά τα τελευταία πέντε έτη στην Ευρώπη φαίνεται ότι υπήρξε αυτή της Olympus. Θα πρέπει, πάντως, να σημειωθεί ότι η Olympus, πριν από την είσοδό της στην αγορά ως προμηθευτής πλήρους φάσματος προϊόντων, παρήγαγε ήδη επί 20 έτη όργανα που διέθετε στην αγορά μέσω της Merck και της Eppendorf.
(108) Τα μέρη υποστήριξαν ότι η Abbott, η οποία κατέχει παγκοσμίως ηγετική θέση στην ανοσοχημεία, πρόκειται να εισέλθει στην αγορά της κλινικής χημείας. Σήμερα, η Abbott έχει πολύ μικρή παρουσία στην κλασική χημεία, βασιζόμενη στα όργανα που διέθεσε στην δεκαετία του 1970 και στις αρχές της δεκαετίας του 1980. Επιβεβαιώθηκε ότι η Abbott σχεδιάζει πράγματι να επιστρέψει στην αγορά. Τούτο θα πραγματοποιηθεί μέσω συμμαχίας με την ιαπωνική επιχείρηση παραγωγής οργάνων Toshiba (για μεγάλου και πολύ μεγάλου μεγέθους όργανα) και με την εξαγορά της γαλλικής εταιρείας παραγωγής οργάνων Alcyon (μικρά όργανα). Τα μέρη ανέφεραν επίσης, σχετικά με την Abbott, το επιχείρημα που εξετάστηκε ανωτέρω για την εμφάνιση συστημάτων αρθρωτών οργάνων νέας γενεάς.
(109) Πάντως, σε πρώτη φάση, η είσοδος της Abbott σ' αυτόν τον τομέα δεν θα πραγματοποιηθεί με την εμφάνιση ενός αρθρωτού συστήματος αλλά με την προσφορά οργάνων κλινικής χημείας της Alcyon. Σήμερα, η Alcyon διαθέτει πολύ μικρό μερίδιο σε κάθε αγορά του τομέα της κλινικής χημείας στην Ευρώπη. Η συμμαχία με την Toshiba έχει στόχο την παραγωγή του τμήματος κλινικής χημείας του συστήματος «Architect» της Abbott, και το οποίο θα συνδυάζει τα όργανα αυτά με τα όργανα ανοσοχημείας που παράγονται από την Abbott. Πάντως, η εμφάνιση του οργάνου κλινικής χημείας δεν προβλέπεται να πραγματοποιηθεί πριν από το έτος 2000, το συντομότερο.
(110) Μολονότι η Abbott έχει πρόσβαση σε πελάτες και οικονομικούς πόρους ώστε να επιχειρήσει να υπερπηδήσει τους υψηλούς φραγμούς εισόδου, δεν πρέπει να αναμένεται ότι θα απειλήσει βραχυπρόθεσμα ή μεσοπρόθεσμα τη δεσπόζουσα θέση των Roche/BM. Η Abbott θα αρχίσει αμέσως την πώληση των μικρών οργάνων της Alcyon. Μολονότι η οικονομική ισχύς της Abbott ενδέχεται να αυξήσει από το σημερινό τους επίπεδο, μέχρις ενός ορισμένου βαθμού, τις πωλήσεις των οργάνων αυτών, το αποτέλεσμα αναμένεται ότι θα είναι σχετικά περιορισμένο. Το μεγάλο και, ενδεχομένως, αρθρωτό όργανο της Toshiba θα εμφανιστεί αργότερα. Κατά συνέπεια, η Abbott δεν αναμένεται να επιτύχει σημαντικό μερίδιο στην αγορά (μεγαλύτερο από 5 %) στο ορατό μέλλον.
(111) Κατά συνέπεια, συμπεραίνεται ότι ο δυνητικός ανταγωνισμός δεν θα περιορίσει αποτελεσματικά τη συμπεριφορά των Roche/BM μετά τη συγκέντρωση.
3. Συμπέρασμα
(112) Η συγκέντρωση των επιχειρηματικών δραστηριοτήτων της Roche και της BM στον τομέα της κλασικής κλινικής χημείας θα έχει ως αποτέλεσμα τη δημιουργία δεσπόζουσας θέσης στην Πορτογαλία, στη Φινλανδία, στη Σουηδία, στη Δανία και στην Ιταλία και την ενίσχυση της ήδη υφιστάμενης δεσπόζουσας θέσης της BM στην Αυστρία, στη Γερμανία και στην Ισπανία. Το συμπέρασμα αυτό βασίζεται όχι μόνον στα μεγάλα συνολικά μερίδια αγοράς που επιτυγχάνουν οι Roche/BM, άλλα επίσης και στα πλεονεκτήματά τους όσον αφορά τον συνολικό αριθμό χρησιμοποιούμενων οργάνων, το ασυναγώνιστο φάσμα των προϊόντων τους, τη σχετική αδυναμία των υφιστάμενων ανταγωνιστών, την ανεπαρκή αντισταθμιστική δύναμη από την πλευρά της ζήτησης και τους υψηλούς φραγμούς εισόδου.
β) Ανοσοχημεία (αντιδραστήρια και όργανα)
(113) Στο σύνολο της αγοράς διαγνωστικής στον τομέα της ανοσοχημείας, τα μέρη θα έχουν στον ΕΟΧ συνολικό μερίδιο αγοράς [&lt; 20 %] (BM [&lt; 20 %], Roche [&lt; 10 %]). Συνεπώς, οι επηρεαζόμενες αγορές θα ευρίσκονται στις εξής χώρες: Αυστρία [συνολικό μερίδιο αγοράς [&lt; 40 %] (BM [&lt; 30 %], Roche [&lt; 10 %])), Νορβηγία [συνολικό μερίδιο της αγοράς [&lt; 30 %] (BM [&lt; 30 %], Roche [&lt; 10 %])], Γερμανία [συνολικό μερίδιο της αγοράς [&lt; 20 %] (BM [&lt; 20 %], Roche [&lt; 10 %])] και Ισπανία [συνολικό μερίδιο της αγοράς [&lt; 20 %] (BM [&lt; 20 %], Roche [&lt; 10 %])]. Σε όλες αυτές τις αγορές υπάρχουν σημαντικοί ανταγωνιστές, κυρίως η Abbott, που κατέχει ηγετική θέση στην ανοσοχημεία και που διαθέτει συγκρίσιμα μερίδια αγοράς με την BM στις χώρες αυτές, καθώς και η Dade Behring που έχει σημαντικά μεγαλύτερο μερίδιο από τη Roche αλλά μικρότερο μερίδιο από τη BM και τη Beckman.
(114) Στο δεύτερο επίπεδο της ταξινόμησης EDMA, η κοινοποιηθείσα πράξη οδηγεί σε σημαντικές αλληλοεπικαλύψεις σε ορισμένες ειδικές ομάδες προϊόντων στο σύνολο του τομέα της ανοσοχημείας. Στον ακόλουθο πίνακα φαίνονται αυτές οι ομάδες προϊόντων στις οποίες, βάσει του συνολικού μεριδίου των μερών, φαίνεται να δημιουργείται πρόβλημα στον ανταγωνισμό.
ΘΕΣΗ ΠΗΝΑΚΑ
(115) Από τον πίνακα φαίνεται ότι οι Roche/BM θα επιτύχουν μερίδια αγοράς παρομοίου μεγέθους με αυτά που εξετάστηκαν στην κλινική χημεία και σε ορισμένα τμήματα του τομέα της ανοσοχημείας. Αυτή η θέση πάντως δεν είναι τόσο σταθερή όσο η θέση τους στην αγορά κλινικής χημείας. Όπως αναφέρεται ανωτέρω, στις περισσότερες αγορές υπάρχουν ουσιαστικοί ανταγωνιστές που θα περιορίσουν τη συμπεριφορά των μερών στην αγορά. Ακόμα και στις δύο αγορές στις οποίες το (τα) μέρη έχουν ιδιαίτερα μεγάλο μερίδιο (ρευματοειδή και αυτοάνοσα νοσήματα / πρότυπα και ουσίες ελέγχου στην Αυστρία), η έρευνα επιβεβαίωσε ότι από την πράξη δεν θα δημιουργηθούν προβλήματα στον ανταγωνισμό. Κανένα από τα δύο αυτά προϊόντα δεν χρησιμοποιείται σε όργανα αποκλειστικά για αυτούς τους σκοπούς. Η δυνατότητα των μερών να εκμεταλλευτούν την ισχύ τους σ' αυτά τα τμήματα θα περιορίζεται, κατά συνέπεια, από την πολύ ασθενέστερη θέση τους στα άλλα αντιδραστήρια ανοσοχημείας που χρησιμοποιούνται για το ίδιο όργανο. Επιπλέον, μολονότι οι αγορές διαγνωστικής στον τομέα της ανοσοχημείας παραμένουν ουσιαστικά οι εθνικές αγορές, η Dade Behring που διαθέτει αντίστοιχα μερίδια αγοράς με αυτά των μερών στα ρευματοειδή και αυτοάνοσα νοσήματα στον ΕΟΧ και στη Γερμανία και έχει ήδη σε σημαντικό βαθμό παρουσία στην Αυστρία, θα είναι σε θέση να αντιδράσει σε ενδεχόμενη προσπάθεια των Roche/BM να εκμεταλλευτούν τη θέση τους στην Αυστρία. Η Dade Behring διαθέτει επαρκή παραγωγική ικανότητα και προσωπικό πωλήσεων ώστε να αποτελέσει αντίβαρο στη συμπεριφορά των Roche/BM.
(116) Συμπεραίνεται ότι οι Roche/BM θα αντιμετωπίσουν ισχυρούς ανταγωνιστές στο σύνολο του τομέα της ανοσοχημείας. Οι ανταγωνιστές αυτοί (κυρίως η Abbott, η Dade/Behring και η Beckman) έχουν επίσης σημαντική δραστηριότητα στα προϊόντα ανοσοχημείας που αναφέρονται στον ανωτέρω πίνακα. Για τον λόγο αυτό, η έρευνα επιβεβαίωσε ότι η συγκέντρωση δεν θα δημιουργήσει ή θα ενισχύσει δεσπόζουσα θέση σε κάποια αγορά διαγνωστικής στον τομέα της ανοσοχημείας.
γ) Ανιχνευτές DNA
1. Διάρθρωση της αγοράς
(117) Όσον αφορά τους ανιχνευτές DNA, οι στατιστικές πληροφορίες που διαθέτει η EDMA είναι αποσπασματικές, δεδομένου ότι η ταξινόμηση δεν περιλαμβάνει ειδική κατηγορία που να περιέχει όλες τις δοκιμές αυτού του είδους. Για το λόγο αυτό, οι συμβαλλόμενοι δεν παρείχαν στοιχεία όσον αφορά τα μερίδια αγοράς τους ανά κράτος μέλος. Τα συνολικά στοιχεία που αφορούν το σύνολο της Κοινότητας αποδεικνύουν ότι το 1996 η ολική αξία της αγοράς ήταν 76 εκατομμύρια Ecu, αυξήθηκε δηλαδή κατά 42 % από το 1995 (κατά την ίδια περίοδο οι πωλήσεις της Roche σχεδόν διπλασιάστηκαν). Από τα στοιχεία προκύπτει επίσης ότι η Roche κατέχει ιδιαίτερα ισχυρή θέση με μερίδιο αγοράς της τάξης του [&lt; 70 %] για τους τέσσερις κύριους τομείς εφαρμογής [HIV, ηπατίτιδα C (HCV), μυκοβακτηρίδιο της φυματίωσης (MTB) και αφροδίσια νοσήματα]. Το 1996, οι εν λόγω τέσσερις εφαρμογές αντιπροσώπευαν το [&lt; 80 %] της συνολικής αγοράς ανιχνευτών DNA ([&lt; 60 %] το 1995). Ειδικότερα, οι τομείς των δοκιμών HIV και HCV αυξήθηκαν σημαντικά κατά τη διάρκεια των εν λόγω ετών ([&lt; 400 %] για HIV και [&lt; 50 %] για HCV).
(118) Η Roche είναι η μόνη εταιρεία σε θέση να προμηθεύει αντιδραστήρια και για τις τέσσερις αυτές κύριες εφαρμογές και κατά συνέπεια προσφέρει το ευρύτερο φάσμα διαθέσιμων δοκιμών. Επιπλέον, ήταν η πρώτη εταιρεία που διέθεσε στο εμπόριο μια δοκιμή για την ποσοτική μέτρηση του αριθμού ιών που περιέχονται στο αίμα του ασθενούς. Η Roche ήταν επίσης η πρώτη εταιρεία που εισήγαγε ένα αυτοματοποιημένο όργανο για δοκιμές ανιχνευτών DNA, συγκεκριμένα το Cobas Amplicor. Το εν λόγω όργανο επιτρέπει την εκτέλεση 20 δοκιμών με ανιχνευτές DNA σε μία ώρα. Κατά συνέπεια, από την άποψη του πελάτη, τα όργανα πλεονεκτούν, δεδομένου ότι μειώνουν σημαντικά το χρόνο επεξεργασίας σε σύγκριση με τις μη αυτοματοποιημένες δοκιμές. Ένα πρόσθετο πλεονέκτημα των αυτοματοποιημένων οργάνων είναι ότι μειώνουν τον κίνδυνο μόλυνσης του δείγματος. Στη συνέχεια, και άλλες εταιρείες ανέπτυξαν άλλα όργανα (Abbot LCx και Organon Nasba QR), κανένα από τα οποία όμως δεν προσφέρει τις δυνατότητες δοκιμών του Amplicor.
(119) Ο βαθμός χρησιμοποίησης των δοκιμών ανιχνευτών DNA καθώς και το επίπεδο αυτοματοποίησης των εν λόγω δοκιμών διαφέρει σημαντικά ανάλογα με το κράτος μέλος, και συγκεκριμένα η Γερμανία, η Αυστρία, η Ιταλία, η Ισπανία και η Γαλλία έχουν εγκαταστήσει ένα σχετικά υψηλό αριθμό αυτοματοποιημένων συστημάτων, ενώ άλλα κράτη μέλη (το Ηνωμένο Βασίλειο, η Ιρλανδία και η Ελλάδα) δεν έχουν ακόμη εγκαταστήσει ανάλογα συστήματα. Μια εξήγηση για το γεγονός αυτό είναι ότι, όπως προαναφέρθηκε, τα εθνικά συστήματα επιστροφής των ιατρικών εξόδων έχουν καθοριστικές επιπτώσεις στην ανάπτυξη του συνολικού τομέα διαγνωστικής in vitro. Ωστόσο, ακόμη και για τα κράτη μέλη στα οποία οι ανιχνευτές DNA δεν έχουν αυτοματοποιηθεί σε υψηλό βαθμό, οι συμβαλλόμενοι δεν δήλωσαν ότι το μερίδιο αγοράς τους θα διέφερε σημαντικά από τα αριθμητικά στοιχεία που αφορούν την Κοινότητα ως σύνολο. Κατά συνέπεια, για τους σκοπούς της παρούσας εκτίμησης η Επιτροπή κρίνει ότι το μερίδιο αγοράς της Roche σε όλα τα κράτη μέλη είναι το ίδιο με αυτό που διαθέτει στην Κοινότητα ως σύνολο.
2. Θέση των συμβαλλομένων
i) Roche
(120) Όπως προαναφέρθηκε, η Roche κατέχει ιδιαίτερα ισχυρή θέση στην αγορά ανιχνευτών DNA. Η θέση αυτή βασίζεται στο ευρύ χαρτοφυλάκιο διπλωμάτων ευρεσιτεχνίας της Roche σε σχέση με την κύρια τεχνολογία ανιχνευτών DNA, συγκεκριμένα την τεχνική της αλυσιδωτής αντίδρασης πολυμεράσης (PCR), η οποία έχει εξελιχθεί στην τεχνική αναφοράς του τομέα τόσο στις επιστημονικές όσο και τις εμπορικές εφαρμογές. Η Roche απέκτησε την τεχνολογία PCR, η οποία κατά την τελευταία εξαετία χρησιμοποιείται σε ένα διαρκώς αυξανόμενο αριθμό εμπορικών εφαρμογών, από την εταιρεία Cetus των Ηνωμένων Πολιτειών Αμερικής το 1991. Εκτός από τα τρία βασικά διπλώματα ευρεσιτεχνίας που εκδόθηκαν στις Ηνωμένες Πολιτείες από το 1987 έως το 1990, η Roche διαθέτει μεγάλο αριθμό διπλωμάτων ευρεσιτεχνίας (τουλάχιστον 81) που καλύπτουν βελτιώσεις στην τεχνολογία, τα στρατηγικά ένζυμα που χρησιμοποιούνται στη διαδικασία, ειδικούς παθογόνους παράγοντες, μεθόδους ανίχνευσης, πληροφορίες στόχου για τα καρκινικά κύτταρα, κλπ. Πολλά από τα εν λόγω πρόσθετα διπλώματα ευρεσιτεχνίας εκδόθηκαν στο δεύτερο μισό αυτής της δεκαετίας. Για παράδειγμα, τον Νοέμβριο του 1996 το Ευρωπαϊκό Γραφείο Διπλωμάτων Ευρεσιτεχνίας (ΕΓΔΕ) χορήγησε στη Roche δίπλωμα ευρεσιτεχνίας για στρατηγικά ένζυμα που χρησιμοποιούνται στην τεχνολογία PCR (πολυμεράση Taq). Σύμφωνα με την Roche το εν λόγω ένζυμο διαδραματίζει ένα «εξαιρετικά σημαντικό ρόλο στην τεχνική PCR» και η απόφαση του ΕΓΔΕ «εμπλουτίζει σημαντικά το χαρτοφυλάκιο διπλωμάτων ευρεσιτεχνίας που διαθέτει το τμήμα αυτό της εταιρείας στον τομέα της αύξησης DNA». Συνεπώς, η Επιτροπή συμπεραίνει ότι η Roche θα συνεχίσει και κατά τον 21ο αιώνα να απολαμβάνει της σημαντικής προστασίας που της παρέχουν τα διπλώματα ευρεσιτεχνίας στην τεχνολογία PCR.
(121) Αφού απέκτησε την τεχνολογία PCR η Roche, εκτός από την επιτυχή εμπορευματοποίηση σειράς δοκιμών PCR, υπήρξε ιδιαίτερα επιτυχής όσον αφορά τη διάδοση της τεχνολογίας στην ερευνητική κοινότητα, χορηγώντας περισσότερες από 450 άδειες έρευνας σε όλο τον κόσμο (150 στην Ευρώπη). Οι άδειες αυτές χορηγήθηκαν τόσο σε ερευνητικά ιδρύματα (πανεπιστήμια κ.λπ.) όσο και σε ανταγωνιστές κατασκευαστές στον τομέα της διαγνωστικής (όπως BM) (10). Το γεγονός ότι η PCR υπήρξε η πρώτη τεχνολογία ανιχνευτών DNA που εμπορευματοποιήθηκε επιτυχώς, σε συνδυασμό με την πολιτική της Roche να χορηγεί ευρέως άδειες έρευνας, έχει ως αποτέλεσμα όλο το δημοσιευμένο υλικό για τους ανιχνευτές DNA να αφορά κατά κύριο λόγο το PCR. Κάθε σχετική δημοσίευση που κατέθεσαν οι συμβαλλόμενοι κατά τη διάρκεια της έρευνας επιβεβαιώνει την άποψη ότι η τεχνολογία PCR θα συνεχίσει να είναι, με μεγάλη απόσταση από τις υπόλοιπες, η εμπορικά σημαντικότερη τεχνολογία ανιχνευτών DNA για το άμεσο μέλλον. Η εν λόγω εκτίμηση επιβεβαιώθηκε επίσης από άλλες εταιρείες διαγνωστικής in vitro κατά τη διάρκεια της έρευνας της Επιτροπής.
(122) Οι προαναφερθείσες άδειες έρευνας δεν παρέχουν στους δικαιοδόχους το δικαίωμα να διαθέτουν στο εμπόριο προϊόντα ή εξοπλισμό χρησιμοποιώντας την τεχνολογία PCR που είναι κατοχυρωμένη με δίπλωμα ευρεσιτεχνίας. Η Roche φρόντισε επιτυχώς να τηρείται ο εν λόγω περιορισμός που τίθεται στις άδειες έρευνας καταγγέλλοντας τους δικαιοδόχους κάθε φορά που παρίσταται ανάγκη. Για τον λόγο αυτό, προκύπτει το συμπέρασμα ότι καμία από τις εταιρείες που κατέχουν άδεια έρευνας για την τεχνική PCR θα είναι, βάσει της εν λόγω άδειας, σε θέση να διαθέσουν στην αγορά τα δικά τους προϊόντα ανιχνευτών DNA και κατ' αυτό τον τρόπο να αντισταθμίσουν την ισχυρή θέση που κατέχει η Roche.
ii) BM
(123) Από το 1993 η BM διαθέτει άδεια της Roche για την PCR στον ερευνητικό τομέα παράγοντας και πωλώντας τα προαναφερθέντα στρατηγικά ένζυμα που χρησιμοποιούνται στην τεχνολογία PCR (πολυμεράση Taq) σε ερευνητικά εργαστήρια. Εκτός από αυτό, οι συμβαλλόμενοι δήλωσαν στην κοινοποίηση ότι η BM δεν κινείται στην αγορά ανιχνευτών DNA και δεν έχει προϊόντα υπό ανάπτυξη.
(124) Ωστόσο, η έρευνα αποκάλυψε ότι η BM, πριν από την προτεινόμενη συναλλαγή, κατέβαλε ουσιαστικές προσπάθειες για να εξασφαλίσει μια θέση στην εν λόγω αγορά. Η BM προσπάθησε τόσο ανεξάρτητα όσο και σε συνεργασία με τη Roche.
(125) Οι ανεξάρτητες δραστηριότητες της BM περιλαμβάνουν ένα πρόγραμμα βάσει του οποίου ανέπτυξε και απέκτησε ένα σημαντικό χαρτοφυλάκιο διπλωμάτων ευρεσιτεχνίας (τουλάχιστον 126) σε σχέση με την αγορά ανιχνευτών DNA. Σε κατάλογο που υποβλήθηκε στην Επιτροπή, τα εν λόγω διπλώματα ευρεσιτεχνίας χωρίζονται σε τρεις ομάδες (46 διπλώματα ευρεσιτεχνίας που αναπτύχθηκαν για να παρακαμφθεί η τεχνολογία PCR, 60 γενικά διπλώματα ευρεσιτεχνίας σχετικά με σχήματα ειδικά για τους αναλυτές και βελτιώσεις της διαδικασίας αύξησης και της προετοιμασίας δείγματος, και 20 διπλώματα ευρεσιτεχνίας σχετικά με την εναλλακτική τεχνολογία «PNA», που η BM απέκτησε από δανική εταιρεία το 1994).
(126) Η έρευνα αποκάλυψε επίσης σειρά άλλων παραδειγμάτων του ενδιαφέροντος της BM να εισέλθει ως ανεξάρτητη εταιρεία στην αγορά ανιχνευτών DNA, όσον αφορά τα, αντιδραστήρια και τα όργανα. Σχετικά με τα αντιδραστήρια, η BM είχε συνάψει συμφωνίες συνεργασίας με 10 ανεξάρτητους συμβαλλόμενους, που όλοι αναπτύσσουν προϊόντα ανιχνευτών DNA για την BM. Όλες οι εν λόγω συμφωνίες συνεργασίας αφορούν τόσο τις ερευνητικές όσο και τις εμπορικές εφαρμογές, και πέντε από τις εν λόγω συμφωνίες παρέχουν στη BM αποκλειστικά δικαιώματα για συγκεκριμένο προϊόν. Τέλος, η BM πραγματοποιεί εσωτερικές εργασίες με σκοπό την ανάπτυξη δοκιμών ανιχνευτών DNA, μεταξύ άλλων, για τον HIV. Όσον αφορά τα όργανα, η BM έχει συνάψει συμφωνία με εταιρεία των Ηνωμένων Πολιτειών Αμερικής, συγκεκριμένα την Idaho Technologies, βάσει της οποίας η BM διανέμει ένα όργανο ανιχνευτών DNA στα ερευνητικά εργαστήρια. Η BM έχει αναπτύξει επίσης ένα εσωτερικό πρόγραμμα για την παραγωγή οργάνου ανιχνευτών DNA. Οι συμβαλλόμενοι δήλωσαν ότι τα σχέδια ανάπτυξης της BM θα σταματήσουν εάν η προτεινόμενη συναλλαγή πραγματοποιηθεί.
(127) Από τα προαναφερθέντα προκύπτει το συμπέρασμα ότι η BM, πριν την προτεινόμενη συναλλαγή, είχε δρομολογήσει διάφορα σχέδια με σκοπό να εισέλθει στην αγορά ανιχνευτών DNA ανεξάρτητα από την Roche. Ωστόσο, είναι επίσης σημαντικό το γεγονός ότι η BM, παράλληλα με τις εν λόγω ανεξάρτητες προετοιμασίες για την είσοδό της στην αγορά, αφιέρωσε τέσσερα χρόνια επενδύσεων Ε& Α, κ.λπ. στην αγορά ανιχνευτών DNA για την τεχνολογία PCR. Αυτό δεν επιβεβαιώνει μόνο την ισχύ της τεχνολογίας PCR έναντι των εναλλακτικών τεχνολογιών (βλέπε στη συνέχεια), αλλά υποδηλώνει επίσης ότι η BM, σε περίπτωση μη πραγματοποίησης της προτεινόμενης συναλλαγής, θα έχει ένα ισχυρό κίνητρο είτε να καταλήξει σε συμφωνία με τη Roche για τη χορήγηση άδειας εμπορευματοποίησης των προϊόντων PCR, είτε να εντείνει περαιτέρω τις προσπάθειές της για την ανάπτυξη ή/και την απόκτηση ανταγωνιστικής τεχνολογίας. Όντως, ο επικεφαλής του τμήματος διαγνωστικής της Roche επιβεβαίωσε ότι, πριν την προτεινόμενη συναλλαγή, είχε επιτευχθεί μια καταρχήν συμφωνία για τη χορήγηση άδειας στη BM όσον αφορά την εμπορευματοποίηση προϊόντων που χρησιμοποιούν την τεχνολογία PCR και ότι η εν λόγω συμφωνία δεν οριστικοποιήθηκε λόγω της συγχώνευσης.
(128) Συνεπώς, παρά τις δηλώσεις των συμβαλλομένων στην κοινοποίηση, πρέπει να εξαχθεί το συμπέρασμα ότι η BM, πριν την προτεινόμενη συναλλαγή, είχε σημαντικά σχέδια υπό εξέλιξη όσον αφορά την αγορά ανιχνευτών DNA και θα είχε εισέλθει στην εν λόγω αγορά εάν δεν υπήρχε το ενδεχόμενο απόκτησης από την Roche.
3. Η ασθενής θέση των εναλλακτικών τεχνολογιών
(129) Οι συμβαλλόμενοι δήλωσαν ότι οι Abbott, Chiron, Organon, Genprobe και μια ομάδα αναφερόμενη ως «άλλοι» αναπτύσσουν δραστηριότητες στην αγορά ανιχνευτών DNA, προμηθεύοντας προϊόντα τα οποία «ενώ διαφέρουν όσον αφορά ορισμένα χαρακτηριστικά και το βαθμό ευχρηστίας τους, ουσιαστικά είναι ισοδύναμα». Ωστόσο, η έρευνα απέδειξε ότι καμία από τις εν λόγω εταιρείες δεν είναι σήμερα σε θέση να παράγει προϊόντα ανιχνευτών DNA ισοδύναμα με αυτά που παράγει η Roche (όπως επιβεβαιώνεται από το προαναφερθέν μερίδιο αγοράς).
(130) Η Abbott, η Organon και η Genprobe έχουν η κάθε μία χωριστά συνολικό μερίδιο αγοράς μικρότερο του 5 % της συνολικής αγοράς ανιχνευτών DNA στον ΕΟΧ. Οι εν λόγω εταιρείες προσφέρουν περιορισμένο μόνον αριθμό δοκιμών και οι εναλλακτικές τεχνολογίες που χρησιμοποιούν θεωρούνται από τους περισσότερους παρατηρητές του τομέα ως κατώτερες της τεχνολογίας PCR. Για το λόγο αυτό, πρέπει να εξαχθεί το συμπέρασμα ότι οι εν λόγω εταιρείες δεν είναι σήμερα σε θέση να διεκδικήσουν με επιτυχία τη θέση της Roche στην αγορά ανιχνευτών DNA. Ούτε υπάρχουν στοιχεία που να αποδεικνύουν ότι θα είναι σε θέση να το πράξουν στο άμεσο μέλλον.
(131) Η Chiron είναι μια εταιρεία των Ηνωμένων Πολιτειών Αμερικής που παραδοσιακά επικεντρώνει τις δραστηριότητές της στη διαγνωστική λοιμωδών νόσων. Η τεχνολογία ανιχνευτών DNA που χρησιμοποιεί ονομάζεται «διακλαδισμένο DNA». Σύμφωνα με την κοινοποίηση, οι δραστηριότητες της Chiron στην αγορά ανιχνευτών DNA αφορούν αποκλειστικά το HIV και την ηπατίτιδα C (HCV), τομείς στους οποίους η Chiron διαθέτει σημαντικά δικαιώματα βάσει διπλωμάτων ευρεσιτεχνίας. Στους εν λόγω δύο τομείς η Chiron κατέχει σχετικά ισχυρή θέση στον ΕΟΧ (23 % και 25 % αντίστοιχα στα εν λόγω δύο τμήματα). Στο σύνολο της αγοράς ανιχνευτών DNA οι εν λόγω δραστηριότητες μεταφράζονται σε συνολικό μερίδιο αγοράς της τάξης του 14 % για τη Chiron (20 % εάν δεν συμπεριληφθούν οι μη αυτοματοποιημένες δοκιμές στην ομάδα των «άλλων δοκιμών», βλέπε κατωτέρω). Μολονότι η Chiron δεν αποτελεί αμελητέο ανταγωνιστή στην αγορά ανιχνευτών DNA, έχει το σοβαρό μειονέκτημα να μη διαθέτει όργανο για την αυτοματοποιημένη εκτέλεση των δοκιμών της. Επιπλέον, το γεγονός ότι δεν αναπτύσσει δραστηριότητες σε δύο από τους τέσσερις κύριους τομείς της αγοράς ανιχνευτών DNA [μυκοβακτηρίδιο της φυματίωσης (MTB) και αφροδίσια νοσήματα] μειώνει περαιτέρω την ικανότητά της να περιορίσει τη θέση της Roche στην αγορά. Αυτό επιβεβαιώνεται από έκθεση συμβούλων που υποβλήθηκε από τη Roche, στην οποία περιλαμβάνεται η ακόλουθη εκτίμηση της τεχνολογίας διακλαδισμένου DNA της Chiron «[η τεχνολογία αυτή] είναι κατάλληλη για ορισμένες εφαρμογές κατώτατων ορίων σήμανσης, αλλά δεν θα επεκταθεί περαιτέρω στις εφαρμογές διαγνωστικής in vitro για την αύξηση DNA».
(132) Τέλος, η ομάδα των «άλλων δοκιμών», η οποία σύμφωνα με τα στοιχεία που παρείχαν οι συμβαλλόμενοι αντιπροσωπεύει περίπου το 30 % της συνολικής αγοράς ανιχνευτών DNA, συνίσταται κυρίως σε διαγνωστικές παραμέτρους με σημαντικά χαμηλότερο κύκλο εργασιών από τις κύριες τέσσερις δοκιμές που περιλαμβάνονται στο όργανο Amplicor της Roche. Περιλαμβάνονται δοκιμές ιών, π.χ. THLV Ι/ΙΙ ή Enterovirus, γενετικές δοκιμές και καρκινικές δοκιμές. Επιπλέον, η κατηγορία περιλαμβάνει πωλήσεις οργάνων και αναλώσιμων. Με εξαίρεση τη Roche, καμία από τις τέσσερις προαναφερθείσες εταιρείες δεν έχει πωλήσεις στην εν λόγω κατηγορία. Σύμφωνα με τους συμβαλλόμενους, άνω του 80 % των προϊόντων στην εν λόγω κατηγορία βασίζεται στην τεχνολογία PCR της Roche. Το υπόλοιπο 20 % αφορά κατά κύριο λόγο τα όργανα και τα αναλώσιμα.
(133) Κατά συνέπεια, δεδομένου ότι οι εν λόγω «άλλες δοκιμές» είναι ακόμη σε ερευνητικό στάδιο και διατίθενται από πολυάριθμες μικρότερες εταιρείες ή ερευνητικά ιδρύματα που έχουν λάβει άδεια έρευνας από τη Roche, πρέπει να εξαχθεί το συμπέρασμα ότι καμία από τις εν λόγω δοκιμές δεν μπορεί να διατεθεί στην αγορά χωρίς τη συμμετοχή της Roche.
(134) Όπως προαναφέρθηκε, το γεγονός ότι η έρευνα για τους ανιχνευτές DNA διεξάγεται βάσει της τεχνολογίας PCR της Roche, υπογραμμίζει το γεγονός ότι η εν λόγω τεχνολογία έχει καταστεί η τεχνολογία αναφοράς του τομέα. Το γεγονός ότι κάθε σχετική έρευνα χρησιμοποιεί την τεχνολογία PCR είναι ιδιαίτερα σημαντικό για την Roche, διότι μόνο αυτή μπορεί να συμμετάσχει στην ενδεχόμενη εμπορευματοποίηση προϊόντων που προκύπτουν από τις εν λόγω δραστηριότητες. Στο βαθμό που τα προϊόντα που εμπίπτουν στην εν λόγω κατηγορία, λόγω της σχέσης τους με την έρευνα, θα πρέπει να συνυπολογισθούν για τον καθορισμό των μεριδίων αγοράς στην αγορά ανιχνευτών DNA, θα ήταν κατά συνέπεια λογικό να συμπεριληφθούν οι εν λόγω δραστηριότητες στο μερίδιο αγοράς της Roche, δεδομένου ότι η Roche, μέσω των δικαιωμάτων που της παρέχουν τα διπλώματα ευρεσιτεχνίας, είναι σε θέση να ελέγχει την εμπορευματοποίηση των εν λόγω προϊόντων. Εάν οι εν λόγω «άλλες δοκιμές» συμπεριληφθούν στον υπολογισμό της αγοράς και του σχετικού μεριδίου της Roche, το μερίδιο αγοράς της Roche θα ήταν ακόμη υψηλότερο από αυτό που υπολογίστηκ ανωτέρω (66 %).
4. Δυναμική της αγοράς
(135) Δεδομένου ότι οι ανιχνευτές DNA αποτελούν σχετικά νέα αγορά με υψηλούς ρυθμούς ανάπτυξης, πρέπει να εξετασθεί εάν η δεσπόζουσα θέση της Roche θα διαρκέσει. Οι συμβαλλόμενοι ισχυρίστηκαν από την άποψη αυτή ότι η αγορά ανιχνευτών DNA είναι στο αρχικό στάδιο μιας αναπτυσσόμενης αγοράς και ότι γι' αυτό το λόγο τα αριθμητικά στοιχεία όσον αφορά τα μερίδια αγοράς έχουν μόνο μικρή αποδεικτική αξία για την εκτίμηση της κατάστασης όσον αφορά τον ανταγωνισμό. Η Επιτροπή συμφωνεί ότι στις αγορές που καθορίζονται από την τεχνολογία πρέπει να πραγματοποιείται μια προσεκτική ανάλυση όσον αφορά την ενδεχόμενη εξέλιξη της αγοράς. Ωστόσο, μια τέτοια εκτίμηση υποδηλώνει σαφώς ότι η θέση της Roche στην αγορά θα συνεχίσει να είναι εξασφαλισμένη για τους λόγους που προαναφέρθηκαν. Σε αντίθεση με άλλες περιπτώσεις, όπου η Επιτροπή διαπίστωσε ότι τα υψηλά μερίδια αγοράς θα διαβρωθούν στο μέλλον λόγω του ανταγωνισμού (11), οι αγορές ανιχνευτών DNA δεν παρουσίασαν διακυμάνσεις από άποψη μεριδίων αγοράς, και η Roche παραμένει επικεφαλής της αγοράς από το 1991 όταν απέκτησε την τεχνολογία PCR. Επιπλέον, η έρευνα δεν αποκάλυψε καμία ένδειξη ότι η διάρθρωση της αγοράς θα τροποποιηθεί ουσιαστικά στο μέλλον. Αντίθετα, όλα τα έγγραφα που υπέβαλαν οι συμβαλλόμενοι καθώς και όλοι οι τρίτοι ενδιαφερόμενοι αποδεικνύουν ότι όλοι οι φορείς του κλάδου θεωρούν ότι η τεχνολογία PCR θα συνεχίσει να αποτελεί την κυρίαρχη τεχνολογία και στο μέλλον. Για παράδειγμα, σε μια από τις μελέτες αγοράς που υπέβαλαν οι συμβαλλόμενοι υπολογίζεται ότι το μερίδιο αγοράς της τεχνολογίας PCR θα αυξηθεί σε 75 % μέχρι το 2002 και σε 80 % μέχρι το 2005. Κατά συνέπεια, πρέπει να εξαχθεί το συμπέρασμα ότι η αγορά, μολονότι αναπτύσσεται με γοργό ρυθμό, έχει εγκαταλείψει το αρχικό στάδιο, κατά το οποίο υπάρχει ακόμη αβεβαιότητα όσον αφορά την τεχνολογία που θα καταστεί τεχνολογία αναφοράς του τομέα. Για το λόγο αυτό, η Επιτροπή συνάγει ότι η θέση της αγοράς της Roche όσον αφορά τους ανιχνευτές DNA δεν θα κινδυνεύσει από τη δυναμική της αγοράς στο άμεσο μέλλον.
(136) Λαμβάνοντας υπόψη τα προαναφερθέντα, πρέπει να εξαχθεί το συμπέρασμα ότι η Roche κατέχει δεσπόζουσα θέση στην αγορά ανιχνευτών DNA σε όλα τα κράτη μέλη. Επιπλέον, πρέπει να εξαχθεί το συμπέρασμα ότι καμία από τις διαθέσιμες εναλλακτικές τεχνολογίες δεν ενδέχεται να θέσει σε σοβαρό κίνδυνο την τεχνολογία PCR στο άμεσο μέλλον.
5. Συνέπειες της προτεινόμενης συναλλαγής
(137) Πριν από την εν λόγω συγκέντρωση η Roche είχε εξετάσει, κατά την τελευταία τριετία, σειρά άλλων πιθανών υποψηφίων για απόκτηση (ουσιαστικά όλες τις σημαντικές εταιρείες διαγνωστικής in vitro με εξαίρεση την Abbott). Από τα έγγραφα που υπέβαλε η Roche προκύπτει σαφώς ότι τα στρατηγικά της σχέδια για μια τέτοια συναλλαγή είχαν ως επίκεντρο την απόκτηση πρόσβασης σε μια ισχυρότερη εταιρεία πωλήσεων προκειμένου να μεγιστοποιήσει την εμπορία των προϊόντων PCR και να δημιουργήσει δυνατότητες για τον επιτυχή συνδυασμό πωλήσεων προϊόντων κλινικής χημείας, ανοσοχημείας και ανιχνευτών DNA.
(138) Οι στόχοι αυτοί εξυπηρετούνται από τη θέση της BM η οποία είναι ο κύριος προμηθευτής προϊόντων κλινικής χημείας στην Ευρώπη και ένας από τους σημαντικότερους προμηθευτές προϊόντων ανοσοχημείας, με συμμετοχή στα περισσότερα εργαστήρια, και από την οργάνωση πωλήσεων και εμπορίας που διαθέτει η BM για τις εν λόγω δραστηριότητες. Για τον λόγο αυτό, μπορεί να θεωρηθεί ότι η άμεση πρόσβαση της Roche στο δίκτυο πωλήσεων και εμπορίας της BM θα επιτρέψει στη Roche να εδραιώσει περαιτέρω και να ενισχύσει τη δεσπόζουσα θέση της στην αγορά ανιχνευτών DNA.
(139) Μολονότι, από τεχνική άποψη, δεν είναι δυνατόν να συνδυασθούν οι ανιχνευτές DNA με δοκιμές κλινικής χημείας σε ένα ενιαίο όργανο στο ορατό μέλλον, από τις ίδιες τις δηλώσεις της Roche καθίσταται σαφές ότι η εταιρεία θεωρεί τον συνδυασμό προϊόντων κλινικής χημείας, ανοσοχημείας και ανιχνευτών DNA εφικτό και συμφέροντα. Ως εκ τούτου είναι εύλογο ότι μετά την απόκτηση της BM η Roche θα υιοθετήσει μια ανάλογη στρατηγική εμπορίας. Μολονότι η Roche, όπως προαναφέρθηκε, είναι παρούσα στον τομέα της κλινικής χημείας και της ανοσοχημείας, η ιδιαίτερα ισχυρή θέση της BM, ιδίως στην κλινική χημεία, θα της προσφέρει σημαντικά αυξημένες δυνατότητες επιτυχούς συνδυασμού με τα προϊόντα ανιχνευτών DNA. Αυτό το αποτέλεσμα της προτεινόμενης συναλλαγής θα εδραιώσει σημαντικά και θα ενισχύσει τη δεσπόζουσα θέση της στην αγορά ανιχνευτών DNA.
(140) Τέλος, είναι σαφές ότι η BM, εάν δεν υπήρχε το ενδεχόμενο της προτεινόμενης συναλλαγής, θα είχε εισέλθει στην αγορά ανιχνευτών DNA, ανεξάρτητα ή/και με άδεια από τη Roche. Το συμφέρον της BM να εισέλθει στην εν λόγω αγορά αποδεικνύεται από το γεγονός ότι η αγορά ανιχνευτών DNA είναι η μόνη στον τομέα της διαγνωστικής in vitro που επεκτείνεται με ταχείς ρυθμούς. Η BM ως μια από τις κορυφαίες εταιρείες του διαγνωστικού τομέα στον κόσμο θα είχε ένα ιδιαίτερα ισχυρό κίνητρο να εισέλθει στην αγορά, δεδομένου ότι η παραμονή της εκτός της αγοράς ανιχνευτών DNA θα μπορούσε να αποσταθεροποιήσει τη θέση που κατέχει σε άλλες αγορές. Σε περίπτωση που η BM ακολουθούσε μια στρατηγική ανεξάρτητης εισόδου στην αγορά ανιχνευτών DNA, μπορεί να υποτεθεί ότι, για τους λόγους που προαναφέρθηκαν (υφιστάμενη ισχύς πωλήσεων και βάση πελατών, δυνατότητα συνδυασμού των προσφερόμενων προϊόντων της), η BM θα αποτελούσε τον ανταγωνιστή της Roche με την καλύτερη θέση στις ευρωπαϊκές αγορές. Για το λόγο αυτό, πρέπει να εξαχθεί το συμπέρασμα ότι η απόκτηση της BM θα εδραιώσει περαιτέρω και θα ενισχύσει τη δεσπόζουσα θέση της Roche στην αγορά ανιχνευτών DNA, εξαλείφοντας το σημαντικότερο δυνητικό ανταγωνιστή της στις ευρωπαϊκές αγορές.
(141) Οι πελάτες και οι ανταγωνιστές της Roche και της BM επιβεβαίωσαν σε μεγάλο βαθμό ότι η προτεινόμενη συναλλαγή κατά πάσα πιθανότητα θα έχει τα προαναφερθέντα αποτελέσματα. Συγκεκριμένα, σειρά πελατών και ανταγωνιστών εξέφρασαν την ανησυχία ότι η συναλλαγή θα ενισχύσει περαιτέρω την ήδη δεσπόζουσα θέση της Roche στην αγορά ανιχνευτών DNA. Ως παράδειγμα ενδεχόμενης εκμετάλλευσης της ισχυρής θέσης της Roche στην αγορά ανιχνευτών DNA, διάφοροι πελάτες ανέφεραν το μοναδικό σύστημα της Roche να χρεώνει στους πελάτες της (τα εργαστήρια) καθορισμένο ποσοστό του κύκλου εργασιών τους όσον αφορά τις δοκιμές PCR ως «δικαιώματα εκμετάλλευσης», και δήλωσαν ότι η πρόσβαση στο δίκτυο πωλήσεων της BM και οι αυξημένες δυνατότητες συνδυασμού προϊόντων που θα αποκτήσει η Roche θα διευκολύνουν τη χρησιμοποίηση ανάλογων τακτικών.
(142) Συμπερασματικά, η Roche ήδη πριν την προτεινόμενη συναλλαγή κατείχε μερίδιο αγοράς [&lt; 70 %] στις αγορές ανιχνευτών DNA του ΕΟΧ, γεγονός που, σε συνδυασμό ιδίως με την ασθενή θέση όλων των εναλλακτικών τεχνολογιών ανιχνευτών DNA έχει ως αποτέλεσμα τη δεσπόζουσα θέση της Roche στις εν λόγω αγορές. Η απόκτηση της BM θα ενισχύσει την εν λόγω θέση παρέχοντας αυξημένη πρόσβαση στη Roche όσον αφορά την εμπορία των ανιχνευτών DNA μέσω της υπάρχουσας οργάνωσης της BM και της δυνατότητας επιτυχούς συνδυασμού των προϊόντων των δύο εταιρειών. Επιπλέον, η εξάλειψη της BM ως του πιθανότερου ανταγωνιστή της Roche στις αγορές ανιχνευτών DNA στην Κοινότητα θα οδηγήσει στην εδραίωση και ενίσχυση της δεσπόζουσας θέσης της Roche.
V. ΣΥΜΠΕΡΑΣΜΑ
(143) Βάσει των προαναφερθέντων, η Επιτροπή κατέληξε στο συμπέρασμα ότι η προτεινόμενη συγκέντρωση θα οδηγήσει στη δημιουργία ή ενίσχυση δεσπόζουσας θέσης με αποτέλεσμα να παρεμποδιστεί σημαντικά η άσκηση πραγματικού ανταγωνισμού, κατά την έννοια του άρθρου 2 παράγραφος 3 του κανονισμού συγκεντρώσεων, στις ακόλουθες αγορές: αντιδραστήρια και όργανα κλινικής χημείας στην Αυστρία, τη Γερμανία, τη Φινλανδία, την Πορτογαλία, την Ισπανία, τη Σουηδία, τη Δανία και την Ιταλία και ανιχνευτές DNA σε όλα τα κράτη μέλη του ΕΟΧ.
VI. ΔΕΣΜΕΥΣΕΙΣ ΠΟΥ ΑΝΕΛΑΒΑΝ ΟΙ ΣΥΜΒΑΛΛΟΜΕΝΟΙ
(144) Ως αποτέλεσμα των επιφυλάξεων σε σχέση με τον ανταγωνισμό που προαναφέρθηκαν, η Roche προσφέρθηκε να αναλάβει τις ακόλουθες δεσμεύσεις:
Α. ΑΝΤΙΔΡΑΣΤΗΡΙΑ ΚΑΙ ΟΡΓΑΝΑ ΚΛΙΝΙΚΗΣ ΧΗΜΕΙΑΣ
(145) Όσον αφορά τα αντιδραστήρια και τα όργανα κλινικής χημείας, η Roche δεσμεύεται να εκχωρήσει τις δραστηριότητές της που αφορούν το «Cobas Mira» στην Αυστρία, Γερμανία, Δανία, Φινλανδία, Σουηδία, Ιταλία, Πορτογαλία και Ισπανία. Στον αγοραστή θα δοθεί επίσης η δυνατότητα να αγοράσει τις δραστηριότητες που αφορούν το Cobas Mira στη Νορβηγία και να επεκτείνει τη γεωγραφική περιοχή της συναλλαγής σε όλα τα κράτη μέλη της Κοινότητας. Τα πάγια στοιχεία της συναλλαγής θα περιλαμβάνουν την επωνυμία και την ιδιοκτησία των οργάνων Cobas Mira, εφόσον αυτά δεν έχουν εκχωρηθεί σε πελάτες, τον κατάλογο πελατών, όλες τις αντίστοιχες συμφωνίες προμήθειας για αντιδραστήρια και αναλώσιμα, όλες τις αντίστοιχες συμφωνίες παροχής υπηρεσιών, το απόθεμα ανταλλακτικών, το απαραίτητο λογισμικό και εργαλεία συντήρησης. Στον αγοραστή θα παραχωρηθεί, ύστερα από αίτημά του, μη αποκλειστική άδεια που καλύπτει τα δικαιώματα ευρεσιτεχνίας της Roche και όλη την τεκμηριωμένη τεχνογνωσία της (συμπεριλαμβανομένης και της τεχνογνωσίας σχεδιασμού όπως κατασκευαστικά σχέδια) που χρησιμοποιεί η Roche για την παραγωγή των οργάνων Cobas Mira. Επιπλέον, η Roche προτίθεται να πωλήσει στον αγοραστή, σε ευνοϊκές τιμές, νέα όργανα Cobas Mira, τα απαραίτητα ανταλλακτικά και, εφόσον απαιτηθεί, αντιδραστήρια.
(146) Η Roche δεσμεύεται να καταβάλει κάθε δυνατή προσπάθεια προκειμένου να πωλήσει την εν λόγω επιχείρηση, στο σύνολό της, σε έναν αγοραστή, ο οποίος θα είναι βιώσιμος ανταγωνιστής στον τομέα της κλινικής χημείας και ανεξάρτητος από την Roche. Οι όροι αυτοί θα τεθούν υπό την έγκριση της Επιτροπής. Η Roche θα ζητήσει τη συγκατάθεση της Επιτροπής προκειμένου να πωλήσει την επιχείρηση σε εθνική βάση σε διαφορετικούς αγοραστές, σε περίπτωση που είναι αδύνατη η εξεύρεση ενός αγοραστή για το σύνολο της επιχείρησης.
(147) Η Roche δεσμεύεται να καταβάλει κάθε δυνατή προσπάθεια για την ολοκλήρωση της εν λόγω εκχώρησης εντός χρονικού διαστήματος [ . . . ] μηνών μετά τις αποφάσεις της Επιτροπής. Μετά την παρέλευση του εν λόγω διαστήματος των [ . . . ] μηνών θα ανατεθεί σε trustee (εμπιστευματοδόχο) να πωλήσει την επιχείρηση στην καλύτερη δυνατή τιμή εντός χρονικού διαστήματος [ . . . ] μηνών. Ο trustee, ήδη κατά τη διάρκεια των πρώτων [ . . . ] μηνών, θα μεριμνά ώστε η Roche να εξακολουθήσει να ασκεί τη δραστηριότητα ως συνεχιζόμενη βιώσιμη δραστηριότητα και ότι δεν θα ληφθούν μέτρα που θα έχουν ουσιαστικές αρνητικές επιπτώσεις στη δραστηριότητα αυτή.
Β. ΑΝΙΧΝΕΥΤΕΣ DNA
(148) Όσον αφορά τους ανιχνευτές DNA, η Roche δεσμεύεται να παραχωρήσει πρόσβαση στην τεχνολογία PCR για όλες τις εφαρμογές διαγνωστικής in vitro σε όλους τους ενδιαφερόμενους φορείς της αγοράς. Με δεδομένο τις διαφορές στις ανάγκες και στους πόρους των δυνητικών δικαιοδόχων, η Roche θα προσφέρει τόσο άδειες γενικού περιεχομένου όσο και ειδικές άδειες. Θα προσφέρει τρεις κατηγορίες γενικών αδειών. Η πρώτη («Δυνατότητα Α») καλύπτει τα βασικά διπλώματα ευρεσιτεχνίας PCR. Η δεύτερη («Δυνατότητα Β») καλύπτει, επιπλέον, το πλήρες σημερινό χαρτοφυλάκιο διπλωμάτων ευρεσιτεχνίας PCR της Roche. Τέλος, βάσει της «Δυνατότητας Β2», κάθε δικαιοδόχος θα μπορεί να επιλέξει, εκτός από τα βασικά διπλώματα ευρεσιτεχνίας PCR, και πρόσθετα διπλώματα ευρεσιτεχνίας από το συνολικό σημερινό χαρτοφυλάκιο διπλωμάτων ευρεσιτεχνίας, ανάλογα με τις ανάγκες του δικαιοδόχου. Η Roche είναι επίσης διατεθειμένη να χορηγήσει σε κάθε δικαιοδόχο άδεια για τα μελλοντικά διπλώματα ευρεσιτεχνίας PCR της Roche. Επιπλέον, η Roche θα προσφέρει «ειδικές άδειες» που αφορούν μια παράμετρο στους ανταγωνιστές οι οποίες ενδιαφέρονται μόνο για μια συγκεκριμένη ασθένεια, στην οποία δεν καλύπτονται ακόμη οι ανάγκες των ιατρών, για παράδειγμα HLA για την κυστική ίνωση.
(149) Η Roche θα προσφέρει τις εν λόγω άδειες αδιακρίτως σε όλους τους ενδιαφερόμενους. Προκειμένου να εξασφαλιστεί η ισότιμη μεταχείριση όλων των δικαιοδόχων, η Roche θα προβλέψει για κάθε δικαιοδόχο τη ρήτρα «του πλέον προνομιούχου πελάτη». Επιπλέον, η Rοche συμφωνεί να οριστεί ένας καταπιστευματοδόχος ο οποίος θα εγκριθεί από την Επιτροπή και ο οποίος θα ενημερώνεται για την εκτέλεση κάθε συμφωνίας χορήγησης άδειας και στον οποίο θα μπορεί να απευθύνεται κάθε δικαιοδόχος προκειμένου να ελέγχεται η τήρηση της αρχής της ισότιμης μεταχείρισης. Ο εν λόγω καταπιστευματοδόχος θα αναφέρει τα συμπεράσματά του στην Επιτροπή.
(150) Για να εξασφαλιστεί η έγκαιρη υλοποίηση της εν λόγω δέσμευσης, η Roche δεσμεύεται να συνάψει δεσμευτικές συμφωνίες χορήγησης άδειας με έναν τουλάχιστο δικαιοδόχο για μια γενική άδεια («Δυνατότητα Β1») εντός [ . . . ] μηνών από την απόφαση της Επιτροπής για την παρούσα υπόθεση. Επιπλέον, η Roche δεσμεύεται να συνάψει δεσμευτικές συμφωνίες για μια «εξειδικευμένη άδεια», εντός [ . . . ] μηνών από την ίδια ημερομηνία.
(151) Για να εξασφαλισθεί ότι η Roche δεν θα αποκτήσει εμπιστευτικές πληροφορίες όσον αφορά τις επιχειρηματικές δραστηριότητες των δικαιοδόχων της, η Roche συμφωνεί να ληφθούν τα απαραίτητα μέτρα ώστε ο όγκος και η αξία των πωλήσεων των δικαιοδόχων να μην αναφερθούν στη Roche πριν την εκπνοή [ . . . ] από το τέλος της περιόδου που αφορούν τα σχετικά στοιχεία των πωλήσεων. Προκειμένου να υπολογιστούν τα δικαιώματα που πρέπει να καταβληθούν κατά τη διάρκεια του διαστήματος [ . . . ], οι δικαιοδόχοι θα ενημερώνουν ανεξάρτητο ελεγκτή, ο οποίος θα εγκριθεί από την Επιτροπή και ο οποίος υποχρεούται να μην αποκαλύψει τα εν λόγω στοιχεία στη Roche πριν το τέλος του διαστήματος [ . . . ].
VII. ΕΚΤΙΜΗΣΗ ΤΩΝ ΑΝΑΛΗΦΘΕΙΣΩΝ ΔΕΣΜΕΥΣΕΩΝ
Α. ΑΝΤΙΔΡΑΣΤΗΡΙΑ ΚΑΙ ΟΡΓΑΝΑ ΚΛΙΝΙΚΗΣ ΧΗΜΕΙΑΣ
(152) Η δέσμευση που προσφέρθηκε να αναλάβει η Roche όσον αφορά τα όργανα «Cobas Mira», θα έχει σημαντικές συνέπειες όσον αφορά το άθροισμα των χρησιμοποιούμενων οργάνων μετά τη συγχώνευση και θα περιορίσει σημαντικά την αύξηση του μεριδίου αγοράς της BM που σχετίζεται με τη συγκέντρωση.
(153) Η σειρά οργάνων Cobas Mira αποτελεί το πλέον σημαντικό τμήμα του συνόλου των χρησιμοποιούμενων οργάνων της Roche. Στα κράτη μέλη όπου η συγχώνευση θα δημιουργούσε ανταγωνιστικό πρόβλημα, τώρα θα προσθέσει περιορισμένο μόνον αριθμό οργάνων στο σύνολο χρησιμοποιούμενων οργάνων της BM. Στη Γερμανία, την Ισπανία και την Ιταλία θα προστεθούν [&lt; 100] όργανα, στην Αυστρία, Σουηδία και Δανία [&lt; 50] ενώ στη Φινλανδία και την Πορτογαλία [&lt; 20]. Τα στοιχεία αυτά πρέπει να συγκριθούν με το μεγάλο σύνολο χρησιμοποιούμενων οργάνων που η BM ελέγχει ήδη στις εν λόγω χώρες (βλέπε ανωτέρω). Κατά συνέπεια, οι Roche/BM δεν θα αυξήσουν τα πλεονεκτήματά τους όσον αφορά την πρόσβαση στους πελάτες, δεδομένου ότι η πλειονότητα των πελατών της Roche χρησιμοποιεί το Cobas Mira. Επιπλέον, η αναληφθείσα δέσμευση εξασφαλίζει ότι η συγκέντρωση δεν θα συνδυάσει την ισχύ της Roche στα μικρά όργανα με την ισχύ της BM σε άλλα τμήματα της αγοράς οργάνων, δεδομένου ότι η ισχύς της Roche στο εν λόγω τμήμα βασίζεται αποκλειστικά στη σειρά οργάνων Cobas Mira. Κατά συνέπεια, οι ανταγωνιστές θα μπορούν εξίσου εύκολα να διεκδικήσουν τη θέση της Roche/BM σε ορισμένα τμήματα της αγοράς όπως και πριν από τη συγκέντρωση.
(154) Στην αγορά αντιδραστηρίων ο αγοραστής, με την πρόσβαση στο εν λόγω σύνολο χρησιμοποιούμενων οργάνων, θα είναι σε θέση να ασκήσει ουσιαστικό ανταγωνισμό στην αγορά προσφέροντας τα δικά του αντιδραστήρια για αυτό το σύνολο χρησιμοποιούμενων οργάνων. Επειδή το Cobas Mira είναι ένα ανοικτό όργανο, ο αγοραστής θα είναι σε θέση να προσφέρει τα δικά του αντιδραστήρια για το όργανο αυτό, χωρίς κάποια δαπάνη ή μετατροπή. Είναι, συνεπώς, σε θέση να εξυπηρετήσει όλους τους πελάτες που χρησιμοποιούν το Cobas Mira.
(155) Επιπλέον, η δέσμευση της Roche να πωλήσει νέα όργανα Cobas Mira στον αγοραστή θα του επιτρέψει να ενεργεί άμεσα ως προμηθευτής πλήρους φάσματος προϊόντων (όργανα και αντιδραστήρια) στον τομέα των μικρών οργάνων. Για τον λόγο αυτό ο αγοραστής θα είναι σε θέση να προσφέρει στους πελάτες του νέα όργανα ή την αντικατάσταση των παλαιών οργάνων και στην περίοδο κατά την οποία δεν θα είναι σε θέση να προσφέρει δικά του όργανα (δικής του παραγωγής ή κατ' ανάθεση). Η δέσμευση να του παραχωρηθεί μη αποκλειστική άδεια που θα καλύπτει όλα τα δικαιώματα ευρεσιτεχνίας και την τεχνογνωσία που απαιτούνται για την παραγωγή των οργάνων Cobas Mira, θα επιτρέψει μάλιστα στον αγοραστή να αρχίσει την παραγωγή αυτού του είδους οργάνων.
(156) Για τους λόγους αυτούς, η Επιτροπή θεωρεί ότι η δέσμευση των συμβαλλομένων επιλύει τα προβλήματα ανταγωνισμού που προαναφέρθηκαν στις αγορές αντιδραστηρίων και οργάνων κλινικής χημείας.
Β. ΑΝΙΧΝΕΥΤΕΣ DNA
(157) Η δέσμευση για τη χορήγηση άδειας όσον αφορά την τεχνολογία PCR σε όλους τους ενδιαφερόμενους ανταγωνιστές θα έχει ως αποτέλεσμα να εισέλθουν στην εν λόγω αγορά διάφοροι μεγάλοι παραγωγοί του τομέα της διαγνωστικής in vitro. Οι εν λόγω εταιρείες, οι οποίες ήδη κατά τη διάρκεια της διαδικασίας της Επιτροπής εξέφρασαν το ενδιαφέρον τους να αποκτήσουν μια εμπορική άδεια PCR, έχουν τα ίδια κίνητρα να εισέλθουν στην εν λόγω αγορά υψηλής ανάπτυξης στο πλαίσιο του κλάδου της διαγνωστικής in vitro όπως και η BM πριν τη συγχώνευση.
(158) Το εύρος του προγράμματος χορήγησης αδειών καθώς και η διαφοροποίηση μεταξύ γενικών και ειδικών αδειών για συγκεκριμένες παραμέτρους θα εξασφαλίσει επίσης την είσοδο στην εν λόγω αγορά όχι μόνο μεγάλων ανταγωνιστών αλλά και μικρών εταιρειών που ενδιαφέρονται για μια ειδική ασθένεια με ιατρικές ανάγκες που καλύπτονται ακόμη, ενώ δεν ενδιαφέρονται για όλο το εύρος των εφαρμογών PCR. Μέχρι στιγμής, οι μικρές εταιρείες που ανέπτυσσαν δραστηριότητες Ε& Α για νέες δοκιμές χρησιμοποιώντας μια άδεια έρευνας από τη Roche, δεν μπορούσαν να διαθέσουν οι ίδιες στο εμπόριο τις εν λόγω δοκιμές, αλλά έπρεπε να πωλήσουν τα αποτελέσματά τους στη Roche ή σε άλλη εταιρεία που διέθετε εμπορική άδεια PCR.
(159) Η δέσμευση να χορηγηθεί τουλάχιστον μία γενική άδεια και μία ειδική άδεια εντός των χρονικών διαστημάτων που καθορίζονται ανωτέρω εξασφαλίζει την έγκαιρη είσοδο στην αγορά.
(160) Επειδή οι γενικές άδειες θα χορηγηθούν σε προμηθευτές που έχουν ήδη παρουσία στον τομέα της διαγνωστικής in vitro, η δέσμευση θα άρει επίσης κάθε επιφύλαξη όσον αφορά τη μοναδική δυνατότητα της Roche να συνδυάσει τους ανιχνευτές DNA με άλλα προϊόντα διαγνωστικής in vitro. Η δέσμευση θα φέρει τους δικαιοδόχους σε παρόμοια θέση από την άποψη του ανταγωνισμού όσον αφορά τη δυνατότητα συνδυασμού των ανιχνευτών DNA με άλλα προϊόντα διαγνωστικής in vitro.
(161) Ως αποτέλεσμα των εν λόγω δεσμεύσεων, η Επιτροπή θεωρεί ότι, από την κοινοποιηθείσα συγχώνευση, δεν θα προκύψει η προαναφερθείσα ενίσχυση της δεσπόζουσας θέσης στον τομέα των ανιχνευτών DNA.
(162) Η Επιτροπή, για να ανταποκριθεί εγκαίρως στα αιτήματα της Roche σχετικά με την εκχώρηση των επιχειρηματικών δραστηριοτήτων που αφορούν το Cobas Mira όπως αναφέρεται στην αιτιολογική σκέψη 146, καθώς επίσης και στα αιτήματα σχετικά με τον ορισμό ενός καταπιστευματοδόχου και ενός ελεγκτή, όπως αναφέρεται στις αιτιολογικές σκέψεις 147, 149 και 151, και προκειμένου να αποφευχθεί τυχόν επιβάρυνση της Roche, θα πρέπει να ακολουθήσει μια διαδικασία μη διατύπωσης αντιρρήσεων κατά την αντιμετώπιση των εν λόγω αιτημάτων. Η Roche πρέπει να υποβάλει στην Επιτροπή όλα τα σχετικά στοιχεία από τα οποία αποδεικνύεται η ανεξαρτησία του προτεινόμενου καταπιστευματοδόχου, ελεγκτή ή αγοραστή, ανάλογα με την περίπτωση. Όσον αφορά τον προτεινόμενο αγοραστή, η Roche θα υποβάλει επίσης επαρκείς πληροφορίες ώστε να αποδεικνύεται ότι ο προτεινόμενος θα αποτελεί βιώσιμο ανταγωνιστή στον επιχειρηματικό τομέα της κλινικής χημείας. Εφόσον η Επιτροπή δεν διατυπώσει αντιρρήσεις ή δεν ζητήσει την υποβολή προσθέτων πληροφοριών, εντός δύο εβδομάδων από το σχετικό αίτημα της Roche, τεκμαίρεται ότι ενέκρινε το αίτημα.
VIII. ΤΕΛΙΚΟ ΣΥΜΠΕΡΑΣΜΑ
(163) Κατά συνέπεια, η Επιτροπή καταλήγει στο συμπέρασμα ότι, εφόσον τηρηθούν πλήρως οι δεσμεύσεις που ανέλαβε η Roche, όπως αναφέρεται στην επιστολή της προς την Επιτροπή της 19ης Ιανουαρίου 1998 και στις αιτιολογικές σκέψεις 145 έως 151, η προτεινόμενη συγκέντρωση δεν θα δημιουργήσει ούτε θα ενισχύσει δεσπόζουσα θέση, η οποία θα παρεμπόδιζε σε σημαντικό βαθμό την άσκηση ουσιαστικού ανταγωνισμού στην κοινή αγορά ή σε σημαντικό τμήμα της,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εφόσον τηρηθούν πλήρως οι δεσμεύσεις που ανέλαβε η F. Hoffmann-La Roche Ltd, όπως αυτές αναφέρονται στις αιτιολογικές σκέψεις 145 έως 151 της παρούσας απόφασης, η συγκέντρωση με την οποία ο όμιλος Hoffmann-La Roche αποκτά τον πλήρη έλεγχο της εταιρείας Corange Ltd κηρύσσεται συμβιβάσιμη με την κοινή αγορά και τη λειτουργία της συμφωνίας ΕΟΧ.
Άρθρο 2
Οσάκις η F. Hoffmann-La Roche Ltd, σύμφωνα με τις δεσμεύσεις που ανέλαβε, υποβάλει προς έγκριση από την Επιτροπή πρόταση για έναν καταπιστευματοδόχο, ελεγκτή ή αγοραστή για τις επιχειρηματικές δραστηριότητες που αφορούν το «Cobas Mira», θα υποβάλει στην Επιτροπή όλα τα σχετικά στοιχεία από τα οποία αποδεικνύεται η ανεξαρτησία του προτεινόμενου καταπιστευματοδόχου, ελεγκτή ή αγοραστή, ανάλογα με την περίπτωση. Όσον αφορά τον προτεινόμενο αγοραστή, η F. Hoffmann-La Roche Ltd θα υποβάλει επίσης επαρκείς πληροφορίες ώστε να αποδεικνύεται ότι ο προτεινόμενος θα αποτελεί βιώσιμο ανταγωνιστή στον επιχειρηματικό τομέα της κλινικής χημείας. Εφόσον η Επιτροπή δεν διατυπώσει αντιρρήσεις ή δεν ζητήσει την υποβολή πρόσθετων πληροφοριών, εντός δύο εβδομάδων από το σχετικό αίτημα της Roche, τεκμαίρεται ότι ενέκρινε το αίτημα.
Άρθρο 3
Η παρούσα απόφαση απευθύνεται στην εταιρεία:
F. Hoffmann-La Roche Ltd
Grenzacherstaβe 124
CH-4070 Basel.
Βρυξέλλες, 4 Φεβρουαρίου 1998.

Labels: 0
4
15
19